url: =Zo Phualva Thupuak: Vol 09, Issue 06 - Zomi Adventist Innkuan\nELLEN G WHITE LE LAI SIANGTHO\nZo Phualva Thupuak Vol 09, Issue 06, Sep 2019\nPaul in Ephet 4:11,12 sungah “Tua hi a, amah in mi pawlkhatte sawltak ding, mi pawlkhatte kamsang a thu a hilh ding, mi pawlkhatte lungdamna thu a tangko ding, mi pawlkhatte pawlpi sia le thuhilh sia dingin a suaksak hi. Pasian na a sep theih nadingun misiangthote kigingkholsak in Khazih pumpi a lamkip theih nading uh ahi hi” ci in na gen hi. (Thuciam Thak: Zokam Standard Version, Bibles International, 2014). Mihon tawh na asepkhop kum 70 sungin Ellen G White in lai tampi gelh a, a diakin cidamna tawh kisai te bang leitung pilna in tu hun ciangin kipsakna te pulaak zel uh hi.\nE. G. White in ama laigelhte pen Lai Siangtho behlap nading hilo a, “khuavak lianzaw ah mite lam alak dingin khuavak neuzaw kipia hi” ci-in amahmah in gen hi. (Review and Herald, Jan 20, 1903). Mrs. White laigelhte in Lai Siangtho tawh kikim lo a, Lai Siangtho taanga zat ding zong hilo hi. Lai Siangtho pen “thunei pen le Pasian deihna hong lak a khial theilo kilaakna hi” ci in na gen hi. The Great Controversy, p. vii.\nE G White gelh laibu te lakpan in Zokam tawh Christ Kiang Zautna (Steps to Christ), Tatkhiatna Tangthu (The Sory of Redemption), Kumkikna Lamen Innkuan (Adventist Home), Pawlpi Thu Lamlak (1 & 2), Tuan Pupa le Kamsangte (Patriarchs and Prophets), Khangcin Lunggulh (Desire of Ages), Kidona Lianpi (The Great Controversy) cihte kinei khin hi. Mizo lai a siamte ading in simtehih ding tampi om khin zo hi.\nTITHE LE CHRISTIAN-TE\nTithe cih kammal pen Mikang lai hi a, Zokam in Sawm-a- khat (1/10) ahk Sehsuah kici hi. Ih ngah khempeuh lakah sawm ciangin khat cihna hi a, 100 ciangin 10 ahi hi. Gtn in kha khat sum lut 1000/- a ngahte adingin sehsuah pen 100 ahi hi.\nA Bul Koi pan\nSinai Ma-in Om khin:\nTithe piakna tawh kisai Lai Siangtho sungah a bulcin en leng Israel (Jacob ta 12te suante) cih kammal a omma in upna pupi ahi Abraham in Cannan khuapi-a a teng, Yahweh abia Salem kumpipa Melchizedek (Piancilna 14:18-20; Heb. 7:2,6) tungah na pia khin zo hi. Abraham in a neih khempeuh lak panin sawm-a-khat pia hi ci in kiciamteh hi. Tua ahih manin hih Sehsuah piakna pen Judah le Israel te ading bek hilo hi cih kimu thei hi.\nLai Siangtho Thak Hunah Tithe:\nZeisu in Matt. 23:23 le Luke 11:42 sungah Tithe piakna pen thukimpih in pompih hi cih kitel hi. (Leiland Wilson, “The Old Testament and Tithe,” Baker’s Dictionary of Practical Theology (Grand Rapids, MI: Baker, 1967), p. 357. A kineihkhem thukham hilh siate le Pharise te in 1/10 piakna ah citak mahmah napi in, a lungsim sungah thumanna le itna omlo (Luke 11:42) ahih manin Zeisu in taai hi. Tua 1/10 na piakna uh tawh kisial pah lanlan kei unla, thumanna le cihtakna na behlap un ci in a hilh ahi hi.\nMate Lai Siangtho pen Zeisu van ah a kahtoh khit sawtpek ciangin Jews Christiante adingin aki gelh hi. Tua hi a, Tithe beisakna hi zawlo in, kipsakna hizaw hi. Alang khatah, Lungdamna thubu Luke pen Gentile te ading a kigelh hi a, Tithe piak ding hanthotna ahi hi. (I. Howard Marshall, The Gospel of Luke: a Commentary on the Greek Text (Grand Rapids, MI: Eerdmans, 1978), p. 498). Mate le Luke ih simna tungtawn in Christian te in pawlpi panpih nadingin Zeisu gen sehsuah piakna honghilh hi. Zeisu in a nungzuite kiangah Lai Siangtho lui huna Tithe piakna kipsak kik hi. Judahte in ngeina khat in Tithe kaikhawm in a pia hilo a, Pasian ngetna a picing sak uh hi zaw hi.\nPaul ii Genna:\nLungdamna thu tangkona ah a kipiakhia mite panpih ding thupi hi cih Paul ini hong hilh hi. 1 Cor. 9:13 sungah Paul in Lai Siangtho hunlai a biakbuk sunga nasem dinga kipumpiakte panpihna thu a gen ahi hi. Tua panpihna pen Tithe le citpiakna sumpi pawlkhat (Gamlak. 18:8-24) tawh kisem hi. Siampite le Levi minamte leh tawntung lungdamna thu a tangkote kibang hi cih gen hi. Lungdamna thu a tangkote Lai Siangtho lui hunlai ate bangin panpih ding kilawm hi aci ahi hi.\nLai Siangtho thak sungah Tithe nilkhiatna thu omlo in kipsakna kimu zaw hi. A diakin Hebia 7:1-10 sungah Abraham in Melchizedek tungah sehsuah na pia hi cih in hong telgen hi. Zeisu hong sihna in Tithe piakna le Pasian nasemte panpihna thu beisak lo a, ama sih zawh van a kah khit pek a kigelh laibute ah kiciamteh hi.\nSawm-a-Khat Kholna Biakinn\nLai Siangtho lui hunin Levi te in Sehsuah pen koi bangin kaikhawm in, koi bangin hawmkhia kik uh hiam cih ih theih ding kisam hi. Mal. 3:10 sung ih et ciangin, “Ka biakinn ah an a om theih nadingin…” ci hi. A kammal bul Hebrews ah ‘bayith’ hi a, “inn, biakinn, kumpi inn” cih khiatna nei hi. Bayith pen Lai Siangtho lui sungah Topa’ inn cihna in kitam zat mahmah hi. Mite in a sawm-a-khatte uh Paisian ading a aseh uh mun siangtho ah hongpaipih uh hi ci in Thkna 12:5,6 ah kigelh hi.\nTithe Kaihkhopdan le Hawmkhiatdan:\n2 Khang 31:5-12 ih et ciangin kumpi Ahaz in Topa lampi pan pialin Israel mite in Ama’ kiangpan a taikhiat uh ciangin biakinnpi kikhakcip hi. Puahpha p[a Kumpi Hezekiah hong kah ciangin biakinn pi kihong kik a, a sehsuahte uh le a sumpite uh biakinn ah hongpaipih dingin tangkosak hi. Tithe a sang dingin Levi mi nih kiseh uh hi.\nTua tithe te a hawm khia dingin Levi mi khat le midang gukte kiseh hi. A nampih uh siampite, uham pan a naupang dongin a kikim in hawm uh hi. Tua banah Topa biakinn sungah lutin amau sep theih ciat a sem, khang ciamtehna sunga kiciam the kum thum tungsiah pasal peuhmah in a ngah uh hi. (2 Khang. 31:15, 16).\nSee also Cidamna leh Vaimiim\nBiakinn ah Paipihna:\nLai Siangtho in ih kaihkhop ding dan le ih hawm ding dan kician takin hong genlo hi. Himah taleh, paidan khat na om khin hi. Amasa pen in, kholna khat om a, kaikhawm in, tua panin kikhawm khia kik hi. A nihna ah, a kaikhawm ding le a hawmkhia ding mi kisehtuam uh hi. Kuamah in tua dinmun ading kilawm ing ci tawm lo uh hi. A thumna ah, Pasian in a sehsa angah ding mite tung bekah kipia hi. Israel mite kiang panin Tithe la dingin amah le amah kiseh tawm lo uh hi.\n1/10 pen Topa biakinn aa nasemte le Lungdamna thu tangkote adingin kikaikhawm a, a kaihkhop dan le a zeekdan ding thukhun kinei dimdiam hi. Sehsuah pen Pasian neihsa (Mal. 3:8-10) ahih manin guta ih suak loh nading in biakinn ah puak in, a kilawm a kituak bangin kizeek ta hen. Ref: Angel Manuel Rodríguez gelh “Tithing in the New Testament and Christian” pan kilasawn hi.\nMi Thatsim Mehza\nNidang ih pu ih pate’n mehteh mehgah, nek leh dawnte-ah khah tuamtuam nei selo-in na ne-uh aa, cidam in khansau uh hi. Tuhun ciang mehza kihello meh limlo-in kingaihsun mawk hi.\nMehza (Ajinomoto) sungah pumpi hong susia thei dat tuamtuam kihel hi ci’n kimukhia hi.\nMehza mehna hangin a nuai aa natnate kingah thei hi.\nHaihut natna (ပန်းနာရင်ကြပ် ရောဂါ)\nCithak in vun phualsak\nLungsim liinglawng/Lungsim palangsak\nCi bawksak/ci phawmsak. (Ref: Sm Vung Hau Lun, Mikim’ Cidamna, p. 12.)\nTags: Health, SOP, Zo Phualva Thupuak\nPrev post Buhtuu Kihello Leiseek\nNext post Tuahsiatna in Hongnawk Ciangin


timestamp: atn

url: =2014 Myanmar Census vaitawh kisai anunung thukizakna :: ZOMI DAILY\nposted on 22 October 2017 at 7:43 am UTC+9:30 Lomkholna: News, Politics, Zomi\nLawm leh gual mipih a kua mapeuh tutung Oct 19, 2017 ni in Naypyidaw, Hotel Max ah Pu Khup San Thang leh kei a (11) veina National Advisory Committee (NAC) on 2014 Myanmar Population and housing census vai in ka kihel kha uhi. Tutung ko ading a khatveina hipan in a thaksuah peuhmah hi. Lawm dang te ahi Chin National Action for Census Committee (CNACC) te zong a kihel toto uh ahi hi.\nKawlgam sung minam vaitawh kisai mimal phazah a kito koh theinailo pen Rakhine vai buaina hangin kitangko theilo ahih lam honggen uh aa, Pu Gin Kam Lian in Zomi vai adot genkhuan a ngah lohna thu zong honggen uhi. Ei Zomi bek hilo, Khumi, Shan cihte pawl zong 914 ah agelh vive ahi hi.\nTua lak ah Kuki te vai zong honggen in India ah zong Kuki cih minam min om khin ahih teh hamsam ding hi ci in U Myit Kyit in genbeh hi. Pu Gin Kam Lian thu dotvai tawh kisai တိုင္းရင္းသားေရးရာ ေကာ္မတီ te hong kipsakna bek a kisam ahihi hong ci-in a omsa min kilaih dingbek hilel aa na data uh kisam ding hong ci hi.\nHun man kuateh 914 vai code a pia nu Daw Khaing Khaing Soe kiangah ko 914=Zomi ci in ka gelh uh bangci ciiang hita hiam ci in ka dot leh 914 code pen kiphiat in Zomi=? cih dan in result hong suak ding hi, cih hong gen beh hi. Cihteh hong suaksak ding na hi uhiam ci in ka dot beh leh တိုင္းရင္းသားေရးရာ ေကာ္မတီ in hih Union sung aa om tualsuak minam na hihna uh na lah nak uh leh hamsatna omlo hi hong cih beh in ZCD party register siauna laite hoih tak kep kisam kha ding hi.\nHih census tawh kisai in code no a kipiakna pen computer sungah a ciapteh nopna ding aa kiguang hi in minam ciaptehna hilo hi cih zong hong genbeh hi.\nTua hi in တိုင္းရင္းသားေရးရာ ေကာ္မတီ in hong kisap khitteh hih anuai a teng a kik milip kisim teh Zomi code nuai ah kikoih ding hi.\n10. Gangte hih (10) teng Zomi sungah kikoih ding hi.\nTutung inntek sem aa hing sam pen UNFPA te ahi hi. Hih UNFPA te ii project pen census tawh kisai in Dec 31, 2017 ahi hi.\nTelloh a om leh messanger pan kidong thei hi.\nNung Sian Tuang\nPrevious: Mi thupi mahmah khat ~ Lian Tuang\nNext: Mihingte’ hanciam tantan lamdang kasak pawlkhat\nNyaunglebin Tonu pawi, Cardinal thak muakna leh pahtawina


url: =PATE NI. Agelh ~ Sya Khenpi - Laibu Saal\nHome > Tun leh Zua Thu > PATE NI. Agelh ~ Sya Khenpi\nPATE NI. Agelh ~ Sya Khenpi\nAgelh ~ Sya Khenpi\nEditor. Upna Laigil\nKum simin pawlpi ciat in Nute Ni le Pate Ni ki bawl hi. Tukum in June 18, 2017 ni PATE NI in kiciamteh a, biakinn kikhopna mun ciatah Pate pahtawina le Pate thupina tampi tak kigen hi. Hih Pate ni hong pian pen a beisa kum tampi a kipanin ni thupi in kiciamteh hi.\nPATE NI in, Nute pahtawina le Nute tawh kisai la ki phuak tampi a om hangin Pate la ki phuah pen tawm mah mah in, ki za ngeilo phial hi. A hi zongin, innkuan sung le mimal khat ciat nuntakna pen Pate a thupi lua mahmah a hihna ki phawk a, PATE NI cih bangin kibawl ahi hi. Ih pate pahtawi ih hih manin, ei tate in ih pate tungah bangci bangin lungdam kohna ih nei thei hiam?\nMipilte in lai gelh uh a, naupang khat in a neu lai in, a pa pen leitungah a hatpen, a pilpen, a siampen a melhoih pen dingin ki ngaihsun hi. A hi zongin, tate hong khangto in, kum 15-25 kikal khawng hong phak ciangin, pate pen mi lak ah zumpih thei hi.\nTate hong khangto uh a, kum 30 hong val uh ciangin, pate thupi na le kisapna hong phawk sansan uh hi. Kum 40 hong val uh ciangin, thu khat peuhpeuh ah pate dot ding hi hong ci thei kik ta uh hi. Tate in aneu lai in pate muang mah mah a, tua khit ciangin, amau sangin thei zaw le siam zaw peuh kisa kha thei hi hang, a tawp lam ciangin ih pate mah in thei zaw mawk veh ee cih hun hong tung kik hi.\nTu in, tate in hong pahtawi uh PATE in zong, ih tate tungah, amaute nuntak gamtat kalsuan nading bang zah ciang lam lakin thuhilh ih ih hiam cih ih gen suk ding hi. Lai Siangtho sungah naupang khat a paina ding lampi man hilh le cin a khantawn in piallo ding hi ci hi. (Pau.22:6)Tua ahih manin, pate in ih tate tungah kam tawh ih genna ahi zongin, gamtat na tawh ih lah khiatte a hi zongin, innkuan sung om zia tawh ih lahkhiatte a hi zongin, hun khat ciangin tate tungah hong kilang khia kik ding hi, tua hun ciangin ih lungkim takpi ding hiam cih ki ngaihsun kawm ding hi hang.\nJoshua 4. sungah, Makaipa Joshua in mipi tungah thu gen a, Jordan gun a kantan uh ciangin, siampite in Jordan gun a sikkhak phet-un, a nunga pai ding mipite in leikeu tawnin gunpi kantan ding uh hi, ci hi. Tua laitak in, Israel minam 12te sung panin kiteel khiat upa khat ciat in, gun lai zang pan suangtum lianpi khatta puakhia uh hen la nitak giah phual a sat uh ciangin, tua lai ah ciangkhawm ding uh hi ci-in vaikhak hi. Tua suangtum kiciangkhawm pen naupang te le khangsawnte in hong dot uh ciangin, Pasian in amaute vaangliatna tawh Jordan gunpi a kantan pihna na hilh ding uh hi ci hi. Tua mah bangin, Israel makai mi 12 te in suangtumte pua ciatin ciangkhawm uh hi. Teci panna hoih khat ahi hi.\nTu ni in, pate in na tate/ tute innkuan sungah hih bang ahi hiam ci a hong dot ding uh lim le teci pan’na khat peuh ahi zongin thu khat peuh ahi zongin ih nei kha hiam?\n2 Khang tangthu 29-31 na sungah Hezekiah Kumpipa kum 29 a phak in kumpi seem a Jerusalem khua ah kum 25 sung mang hi. Khangno mahmah khat a hih hangin, kumpi hoih a hih theihna thu tawm khat en suk ding hi hang. Hih a nuai a ih gensuk teng en in, tu’n PATE in kei zong Kumpi Hezekiah in a gam sungah Pasian thu a ki theihna ding le Pasian a ki zahtaak theihna dingin, a sepnate tawh sehkak in, ih innkuan sung ciatah, innkuan pihte in Pasian thu a muh theihna ding le Pasian lamah a picin' theihna dingin bang ih seem hiam cih ih ki ngaihsut kawm ding ka deih hi.\n1.Hezekiah kumpipa pen Pasian muhna ah a maanin gamta hi. ( 2 Khang. 29:2).\nMite muhna a gamtatna thupi mahbangin, Pasian muhna ah a manin gamta cih pen a thupi zaw lai hi. Hih kumpipa in a gam sungah mite in Pasian thu zui in Pasian thupha piaktaak a hih ding deihna tawh amah nuntakna sungah kikhalna na nei a, Pasian muhna ah a manin gamta hi na ci hi. Pate in ih innkuan sungah tate etteh theih ding na hoih bang ih seem hiam? Hih Hezekiah kumpipa mah bangin aman in ih kampau hiam? A manin ih gamta hiam cih ki sittel huai mahmah ding hi.\n2.Topa inn kongkhak te hong hi. (29:3)\nHezekiah kumpipa in, a gam sung mite le Pasian hoih tak a kizopna ding deihna tawh, kumpi a sep kum lian mah in Topa inn kong khak pite hong khia hi. Bang hang hiam cih le ama mai a kumpi semte in Biakinn kongkhakte kalhcip in biak piakna te kibawl nawn lo hi. Tua in Pasian lehdona le Pasian tawh kigamlatna lim hong lak hi. Hih kiumpipa in biakinn ah mite in Pasian a biak theihna ding, gamsung mite in Pasian mah a biak theina le Pasian thu a zuih theihna ding uh lampi hon sakna ahi hi.\nPate in zong, ih tate in Pasian a biak theihna ding Pasian thu tawh a nuntak theihna ding uh a hi zongin, Paisan nasep na lam ah hong ki piak theihna ding uh a hi zongin bang teng ih seem khia hiam?\n3. Topa Paisan Pawi bawl hi. ( 30:1)\nGamsung mite in, Pasian hangin gual zawhna a ngahnate uh ahi zongin, thupha ngahna a dawldawl a om te a phawkkik theihna ding uh le Pasian tungah a lungdam theihna dingun pawi lianpi a hi 'Paisan pawi' bawl sak hi. Taanglai a Pasian teeltuamte Egypt gam a sila hihna pan, a suahtakna uh pawipi na bawl uh hi. Hih pen Pasian hong gupna thu teci panna tawh ki bang hi.\nNa innkuan sungah Pasian hong gupna thu, Pasian in na lamdang a bawlna thu, thupha hong piaknate na genkhia ngei hiam? Tuate na gen khiat kikkik ciangin, na innsung a tate in Pasian um thei in, muang thei in, Pasian nasep ding lunglutna hong nei ding uh hi.\n4. Gamsung a dawi biakna tau teng suksiat sak hi. (31:1).\nKumpipa in, ama uk hun sung gam mite in a nungta Pasian mah hoihtak a biak ding uh deihsak a hih manin gam sunga Pasian biakna nawngkai sak thei ding dawi biakna taute suksiat phelsak sak gawp hi. Tu hun ciangin, kamsang vak kawikawi pawl khatte in dawi tampipi hawl khia thei uh hi. Ih innkuan sungah dawi biakna tau dawi-lim khawng a om pah loh hangin, Pasian na biak theihna ding hong nawng kai sak van le vaii tuamtuamte a om le tuate dawi biakna tau hi pah hi. Mi pawl khatte inn sungah lim tuamtuamte ki suang thei hi. Innteekte in a deih a suan' uh hi in, amau inn a hih manin amau thu hi, ahi zongin tua lim le na kisuangte in Pasian upna le Pasian it-theihna ding lamah hong kalsuan pih hiam cih ngaihsut huai mah mah hi.\nPasian tawh hong ki gamla sak ding na khat peuh peuh pen hepkhiat huai mah mah ding hi. Tua bek thamlo-in, inn sunga ih sepna khat zong milim suak kha thei ding hi. Thu um mi khat sep ding a kilawmlo na tampi tak kisem kha veve in Pasian thu sangin thupi koih zaw lian ta kei le cin, kin bawl zaw na hih manin, dawi biakna hi pah lel hi. Tuate na hepkhiat ding kisam hi. Pasian gam le Ama dikna zon’ masak ding hi zaw hi.\n5. Siampite, Levite mite in nasep zom kik hi. (30:2)\nBiakinnpi sungah nasem dinga kiseh Siampite le Levite te in, a beisa kumpi gina lo te hun sungin nasep nei nawnlo uh hi. Biakinn sungah amaute nasep ahi ‘meihal biakpiakna’ a kipan biak piakna tuamtuamte a om ciangin Pasian deihna hi a, Pasian lungkimna zong ahi hi. Hezekiah kumpipa in a gam sungah mite in Pasian a up theihna ding, Pasian a muan zawk theihna ding a kipatna ahi biakinn sung panin biakna ngeina teng hong seem sak kik hi.\n6. Kumpipa in a neihsate biakpiakna ding khenkhia hi. (30:6)\nKumpipa ama nuai a nasepte a kam bek tawh sawl hi lo in, amah mah in zong a neihsa sung panin biak piakna ding khenkhia in, pia khia pah hi.\nLevite mite in, Biakna nasem dingin ki tuamseh a hih manin gam le leitang nei lo uh hi, lo le huan zong nei lo uh hi. Mipite cit piakna le biakinn a kipia neektheih tuamtuam amau innkuan tawh kizui in ngah uh a, tua tawh nungta in ahun khempeuh uh biakinn sungah a zangte ahi uh hi.\nHih a tung a ih gen teng a tom mahmah a ih gen hi. PATE NI in, biakinn ciatah Pate kipahtawi hi. Tu in, Pate in zong tua pahtawina tungtawnin, na innkuan sung le na pawlpi ahi zongin, Pasian nasepna ding ahi zongin bang na seem thei hiam? Hezekiah kumpipa in a gam sung a mite le Pasian hoihtak a ki zop theihna dingin a tung a teng seem khia hi.\nTu ni a PATE in ih innkuan sung ciatah Pasian thu in hong zawhna dingin, bang teng na seem khia hiam? Tu laitak a na taneute, tu zawh kum 15-25 ciangin, tu ni a nang om dan le gamtat dan bang tektek in hong gamta ding uh hi, na lung a kim ding hiam?\n• Mimal khat ciat in Pasian ih upna kip le\n• Innkuan ciatah Pasian kithupi sak ding hi\n• Innkuan ciatin Pasian thupi pen in koih thei khit ciangin, pawlpi sung nasepna mavang ding hi.\n• Pawlpi nasepna mavang le ih pawlpi sepkhiat ding a hong ki sawl mission nasepna zong taangzai zaw ding\n• Mission nasepna taangzai le ih Gam sung Pasian thu in hong tawk zo pan ding hi.\n• Tua dingin Innkuan sung aa PATE in mawh puak ih nei gige hi.\nItem Reviewed: PATE NI. Agelh ~ Sya Khenpi Description: Rating: 5 Reviewed By: Cinpu Zomi


url: =Italy gamah zinling hangin mualtung vukkhallom kia in mi tampi vuklum ~ TK Lian :: ZOMI DAILY\nJan. 19, 2017: Italy gam laizang (central Italy) a ziinling hangin mual tung panin vuk khal (avalanche) lom tolh suk in ski hotel vuk khum a, mi tampi in sihna tuak hi ci-in Alpine police group head Antonio Crocetta in tu ni-in pulak hi. SkyTG24 television in a site pawl khat Abruzzo kiim-a om Pescara province sunga Gran Sasso mualtung omna kianga om Farindola khua-a Hotel Rigopiano sungah kimu hi ci hi.\nMedia reports in a genna ah Abruzzo kiim-ah ziin a liin’ lai-in Gran Sasso mual tung nuai-a om Hotel Rigopiano sungah zin (guest) 20 leh hotel staff mi 7 om uh hi ci hi. Hut khiatna nasem (rescuers) ten hotel panin mite hepkhiatna dingin vuk khal tung-a taina dinga kizang mawtaw “snow mobile” nei uh ahih manin mi 8 hunkhia man uh hi. Civil protection agency in mual tung panin vuk khal lom tolhte sah lua ahih ambulance dal a, pawl khat vuk omna panin metres nih pawl khat Km.9 gamla in dal ahih manin lut thei lo uh hi ci hi.\nMual tung nuai-a om hotel tawh a kinaih Farindola khua kiim teng leh Pescara province president Antonio Di Marco in mi nih dam in kimu a, mi bang zah kimu nai lo a, mi bang zah lianin sihna tuak hiam cih kigencian thei nai lo hi ci-in a Facebook page ah tuangsak a, mual tung panin vuk khal tolh/kicim suk ten inn (building) deih takin a nawk khakte metres 10 in kikhin zo hi ci hi. Dam a a suakta mi nihte zong hotel sunga omte hiam cih kitel nai lo hi. A suaktate lakah mi khat in a pumpi vot lua mahmah in natna hypothermia kici nei a, Pescara khuapi sunga om zato inn khatah helicopter in kipuak hi.\nPescara kiim pen ziinling mun diakna kiim (seismic region) hi a, zan a kipanin magnitude 5 tung lam a hat naikal li sung ziin li vei liing a, mi khat si hi. A ziinling kipatna lian (epicentre) pen nung kum-a ziinling hat mahmah a liin’na Amarice khua leitaw lam-a om Montereale hi a, vuk khal in hotel a vukna panin km. 90 in kigamla hi.\nNung kum August khat-in Amatrice ah ziin liin’na hangin mi 300 phial in sihna na tuak hi. Gran Sasso mual pen metre 2,912 a sang hi a, mual tung panin vuk khal (avalanche) tolh ding hi ci-in Gran Sasso mual tung kiim-a omte kiangah kidawm un ci-in warning kipia hi. Hih kiim pen vuk khal tunga tai (skiing)-te zinbuk ski resorts kici neu nono tampi a omna ahi hi.\nPrevious: Iran innsang mahmahkhat meikangin kicim, Firefighter mi 30 sikhin ~ ZD\nNext: Minam lian (khen nihna) ~ Thang Khan Mang


url: =Tedim Khuamite Tuinek :: ZOMI DAILY\nposted on 5 October 2017 at 12:43 pm Lomkholna: News, Tedim, Zomi\nTedimte tuinek pen Sialtang tuibek hilo in Sezang/Sumzang ,Balzang Leh Gawmual tui zong ne khawm uh hi. Sialtang tui pen Tedim ,Dimlo leh Sezang in zong nekpih hi.\nSialtang tuinak pen Tedim pan tai 14 bang kigamla hi.1983-1984 kum in tuilak kipan in tuinak nak 4 kigawm khawm aa, 1986 ciang kizo siang hi. Tuinak asan na tuipi pan pi 7000′ in kiciamteh hi.\nSialtang Tui Pipe\n-Tuinak pan tai 5 dong sik pipe 6″ tawh pi(26500′) ki zom\n-HDPE pipe 6″ tawh pi(1000′) ki zom\n-PVC pipe 6″ tawh pi(6000′) ki zom\n-HDPE pipe 5″ tawh pi(5280′) ki zom\n-HDPE pipe 4″ tawh pi(18480′) ki zom\n-HDPE pipe 3″ tawh pi (13690′) ki zom\n-GI pipe 3″ tawh pi(8120′) a kizop khit ciang Tedim khuapisung Sialtang tui hong tung zo pan hi.\nTuibem awh Kisai\nGallon 4500 ta tuibem 1 leh gallon 1300 ta tuibem 1\nGallon 22500 ta tuibem 1 leh gallon 6000 ta gallon 1\nGallon 18000 ta tuibem 1 leh gallon 25000 ta tuibem 1\nGallon 12500 ta tuibem 1,gallon 20000 ta tuibem 1 leh gallon 25000 ta tuibem\nTedim khuasung ah Sialtang tuibem vekpigawm (9) om hi.\nKhal ciang ni 1 in mihing 1 ciang gallon 5.5,persentage in lakleng 37% bek ngah in,Tuuk leuleu ciang ni 1 in mihing 1 ciang gallon 6.6,persentage in 44% bek mah ngah zo hi.Khal ciang ni 1 in Sialtangtui tuibemsung lut gallon 126000 hi aa,Tuuk ciang gallon 150000 lut zo sam hi. (Tedim mimal (population) 20000 tawh ki tuat ahi hi.)\n#Pawnpi tuinak pen Tedim khuapi pan tai 17.5 bang gamla hi. Tuinak pan tai 6 dong Township Sipin ten vaipuak la in sem uh aa, HDPE pipe 4″ tawh tui zom uh hi.A cianlai tai 11 pen ” Ka Zai Tha Company” ten tavuan la in semmah ta leh haksatna/ buaina leh thutuamtuam hang in zo zolo uh aa,Sinpin Committee ten March 2017ni pan vaipuak la leuleu in zo uh hi.\nRelated: Tedim Khuanu, Khuapate theihsakna: Tuivai\n5May 2017 sung in Sakollam veng tuibem tui hong lut zo ta hi. A dang tuibemte ah tuilut zo naituanlo hong suak hi. Pawnpi tuilakna pen 2014-2015 Fiscal Year aa kisem ahi hi. (Tedim khuapi khantohzia tawh kizui in mimal (population) zong hong tam semsem aa,tuinek ding zong hong hamsa zawdeuh pah hi. Township Sipin staff, Committee te, Dapartment tuamtuam pan thuneite leh tuisia ten tuikikhom na ding hanciam in tha asanlaitak uh ahi hi.)\nPrevious: Las Vegas mithatpa lawmngaihnu’n bangmah theihpihkeng ci\nNext: Myanmar, Taunggyi Balloon pawipi ciangin Security khauhsak mahmahding


url: =Kum 35 val akikhensa ABBA Group lasiam te ki gawmkik :: ZOMI DAILY\nposted on 1 May 2018 at 6:13 pm Lomkholna: Celebrity, News, Sawltak, World\nSweden gampanin leitungbup munkhempeuh ah akithei, lasiam minthang mahmah Disco Group khat ahi ABBA te ki gawmkik in Record bawlkhawmding uh cihi. Sweden’s Legendary Disco Group te’n Friday ni in kaki gawmkhawm kikding uhhi ci’n tangkokhia uhhi.\nABBA Group panin Statement akhahkhiatna uhah abeisa kum 35 sungbang akikhenkhin ABBA Group mi 4 tepen kigawmkik in, Studio Recording kabawl khawmding uhhi ci’n genkhia uhhi.\nTua ABBA Group te mi 4 ki pawlkhawmkik in lazong dawngnih Record bawlkhinta uhhi. Tua abawlsa lathak dawng 2 te lakah khatpen “I Still Have Faith In You” kici a, adawng khatzawpen amin kitheician nailo hi.\nVideo: Sweden’s legendary disco group Abba announced on Friday (April 27) that they have reunited to record two new songs, 35 years after their last single\nABBA Group pen 1972 kumin Sweden gamsung Stockholm City ah aki phuankhia Swedish Pop Group khat ahihi.\nABBA cih Group minpen tua Group sungah akihel lasa mi 4 te ii amin masa malkhatciat gawmkhawm in ABBA cih Group min aphuah uh ahihi. ABBA Group sungaha kihel lasiam mi 4 te: Agnetha Fältskog, Björn Ulvaeus, Benny Andersson, Anni-Frid Lyngstad\nABBA Group te ii lasak te lakah Waterloo, Dancing Queen, Mamma Mia, Super Trouper cih late pen atultheilo, tudongmah akisasa, aki honghonglai laminthang mahmahte ahihi.\n1972 kumin akipankhia ABBA Group pen kum 10 asawtzawh 1982 kum ciangin kikhen, ki tamkham uhhi. ABBA Group aki tapkhap hangin a lasaksa te uh kideih mahmahin, minthang suaksuak uhhi.\nABBA Group te lasak pen kideih mahmah in, lakhui abawl uh Album bekbekpen 400 Million Albums ki zuakkhia cileng hi. Sawltak #zomidaily\nPrevious: Papi khatin azi athahlup khitciangin a ngawng tankhiatsak in khuasung ah vakpih\nNext: Dimtui Vangkhua Tualnuam


url: =Tulaai leitung Thuthang Tuamtuam Updates October 22, 2014 :: ZOMI DAILY\nposted on 23 October 2014 at 10:11 am Lomkholna: Khawmpau, Myanmar, News, World, Zomi\n· Canada gam Ottawa khuapi a om gaalpi phawkna innpi ah thautawi migilo khat in October 22 ni in Gaalkaap khat kaplum a tuakhit ciang taai in Parliament Innpi ah luut ahihman Innpi cing Palik te tawh tawlkhat akikaap khitciang Thautawi migilo khat si in adang bangzah omlaaiding cih kitheilo ahihman Parliament Innpi kikhaak phot in gaalkaap leh palik athuang thuang in cingzihziah uhhi. October 21 ni mah in Muslim biakna zui mikhat in Canada gaalkaap nih mawtaw tawh muhgige theih gige in phullum hi. Hih thu te peen tukha kipatlam a Canada in Syria leh Iraq gam a IS te ado US te huhding cih khensatna aneihna pan un migilo te ongkipan uh ahihi. HIh thu te hang in US gam saklam siahteng leh adiak in Innkaangpi omna Washington DC kiim teng ah gamcing leh thukan khauh sak mahmah uhhi.\n· Syria gaalkaap te in October 21 nipan October 22 ni kikaal nai 36 sung in Syria gam tapong te leh IS te kuakua cilo in kumpi langdo kheempeuh omna Gaalvanleeng tawh 200 vei akap napan Aleppo khuapi sung IS te galaal vanleeng 3 lakpan nih kapzansak uha akhat zongsaan laaitak uhhi. US leh Arab beelpawl ten zong akiutek pan nado ciat uh ahihman IS te thaneem tuam mahmah uhhi. Ahizong in alungkham huai kik khat ah nungsungteng a US ten Kurdish gaalkaapte panpih nading Gaalvan leh vanzattuamtuam Kobane khuapi kiang ah akhiat te uh IS te khutsung tung ci in Syria gam encik zaleenna pawlpi te in genkhia uhhi.\n· Israel gam Jerusalem khuapi sung a khe tawh khuasung vaak mihon lak Palestinian gampan apai mawtawh hawlkhat pa in amawtaw tawh phul ek a , naungeek kha 1 aphapan khat si pah in adang mi 8 te liamna tawh zato ah kipuak uhhi. Bang ngaihsut na nei bang hang cite Israel thuneiten telkan saan uha, Mataw hawlpa zong zato ah puakphot tadih uhhi.\n· Afghanistan President thak liklek ahi Ashraf Ghani China gam ah October sung in ngah hawhding a vaaithupi tuamtuam kikupna neiding ci in China Foreign Department te in October 22 ni in taangkokhia uhhi. US leh NATO te adeih bangphalo ahitam maw China lam aleh taai ci in mipil pawlkhat te in upmawhna genkawikawi uhhi.\nPrevious: Gengen sasa gelhgelh piakpiaklai dingmah hizaw – 1\nNext: Zomi te’n Zogam ah thu ih neihlohna\nTedim Khuapi kimah Accident a om ciang


url: =Obama in “US in IS piannading in kihuh mahhi” ci ~ TK Lian :: ZOMI DAILY\nDec. 8, 2016: US President Obama in zanhal in Florida-a MacDill Air Force base ah terrorism dona ding vai a genna ah, “2003 in Iraq i simna hangin IS hong piang khia ahih manin tua bangin i hih khialte hih kik loh kisam hi. US in terrorism ei guakin kido lo a, Iraq gam kiim-a gamte tawh sim khawmin gam 70 phial tawh kipang khawm in ISte Syria leh Iraq ah kido a, ISte tung lam panin 16,000 val vei kikap ta hi.\nTu ni-in IS ten a leitang uh a kim khat val uh khahsuah ta uh a, mi tamna khuapite a tamzawte a khahsuah manun un a galdo nopna lungsim uh thanem tuam mahmah hi. ISte dona dingin American galkap honpite (battalions) bek kizang loin local forces (rebelste a genna) kizangin US adviserte leh galhiam tawh kihuh a, tua bek hilo-in US Special Forceste kizang hi,” ci hi.\nObama in hih terrorists kici ten Islam paulam in gal a do hangun terrorism i dona ah biakna khat bek (Islam) i do ding cihna hilo a, terrorism dona pen US leh Islam kidona hi i cih khak leh US in suamna nasia zaw sem i tuak kik banah i thubullet/ kingakna thu bulpi (principles) kikhahsuah ding hi ci-in Trump hilh bawl hi. Trump in a vote zon lai-in terrorism kipatna bulpi pen Muslimte hi ci-in Muslimte US ah lutsak loh ding a tangkopih banah IS hong pian’na dingin Obama in a khut zang hi na ci mun mahmah hi.\nTrump in August kha in Florida ah ISIS phuankhiapa (founder) pen Obama hi a, a co-founder pen mi gilo lungsimkawi (crooked) Hillary Clinton hi na ci hi. Ahih hangin Hillary in a dawn’ kikna ah Trump pen (Muslimte lutsak loh ding cih kampau a zatna hangin) IS galkap dinga mi laklut siam penpa (“best recruiters” for Daesh) hi na ci hi.\nOctober 2016 in Komsomolskaya Pravda in Syrian President Bashar Assad interview a neihna ah Assad in IS (Daesh) pen USte mit nauta nuai-a hong kipiangkhiasak hi a, US in ISte a sim tham leh a lang tangin huh den hi na ci hi.\nRelated: Malaysia UNHCR zumpi pan Community makai leh mipi tetung zaksakna\nNovember 2014 in journalist panin Russian MP a suak Alexei Pushkov in IS pen USte piangkhiasak hi na ci a, IS hong pian’khiatna dingin US leh USte pawlte Gulf/Arab gam-a kumpite hi a, sum tawh huhna pia ziahziah uh a, Syria President Bashar Assad laihkhiat ding ngimna lian pen nei in a pian’khiatsak uh hi na ci hi.\nSource : Your News Wire/ Thang Khan Lian\nPrevious: Pilna or Siamna? ~ Dal Sian Hung\nNext: Malaysia gamsung aom Kawlgammi te kidop huai semsem ~ ZD


url: =Christian Hymn te’ tangthu: Han Thuk Sungah Lum Hi :: ZOMI DAILY\nChristian Hymn te’ tangthu: Han Thuk Sungah Lum Hi\nposted on 12 October 2016 at 3:00 am Lomkholna: Article, Biakna, Hymn, Zamkhatkham\nChrist Arose (Luke 24:6-8)\nChristian hun kipat cil lai-a om kha hi lehang Thawhkik Ni Easter Sunday zingsangin thu ummite khat leh khat i kimuh teh “Haleluijah, Amah thokik hi! Haleluijah, Amah thokik takpi hi!”ci-in kihopih kha ngel ding hi hang. Tua hun lai-a thu ummite’ adingin i Topa’ thawhkikna bek mah a kingakna uh hi a, i Topa thokik taktak cih a theihna-un thahatsak hi. Tuhun thu- ummite zong tuamah ahi hi.\nTua mah tawh kizui-in tuhun pawlpi tuamtuamte in Thawhkik Ni gualzawhna i bawl ciangin Robert Lowry in 1874 kuma a phuah hih “Han Thuk Sungah Lum Hi” (Christ Arose) cih la i sa-a, i sak simin i lungsim hong lawpsak den hi. (A Mangkamin “Christ Arose” hi-a, “Khazih Tho Zo” cih bangkhat hi napi-in, ei Tedim Labu sungah a taang masa a gual masa kila-in “Han Thuk Sungah Lum Hi” ci-in thulu kipia zawsop hi. A thu tawh kituak pha het lo hi. Thawhkikna gualzawhna la kimlai, han sunga lupna thulu tawh kisasa mawk hi. ZKK).\nHih la a taangte leh a sakkik i et ciangin sihna hanga dahna leh thawhkikna hanga lungdamnate a kilamdanna teltakin kimu thei hi. Christiante’ upna buppi Zeisu Khazih’ thawhkikna tungah kinga liuleu takpi hi. Rev. Zam Khat Kham (Christian Hymn te’ tangthu 2005)\nPrevious: Tulaai Leitung Thuthang tuamtuam te October 11,2016\nNext: Vondeih Kep Ding – 63 (Pau Khan Kap)\nT K Suan says\nSia, Ka mail ah hong khak ve, sim phapha nuam ka hih cia. Topa’n ngaihsut siamna hong pia zel ta hen aw. Lungdam\n2 April 2020 at 7:43 pm\nNa email ah hongkhak khinzo ungei maw.\nNuamlua ei sia, kana sim khak zenzen hampha kisa ing. Topa in Thupha hong pia ta hen.


url: =London pan Dubai azuanding vanleng khat asungah Bomb om cih kizasak :: ZOMI DAILY\nposted on 23 May 2017 at 8:26 pm Lomkholna: News, Sawltak, World\nTuesday ni in London khuapisung aom Heathrow Airport panin alengkhia lianding in aki khinkhin laitak vanleng khat asungah Bomb om ci’n ki lauthawngsak ahih manin ki khawlsakkik cih Straits Times pan kiza hi.\nTua vanleng pen “Virgin Atlantic” te vanleng khat ahihi. Manchester khuasung ah Bomb apuakkhap khitzawh asawtlo in hih vanleng alengkhiading in akithawi ahihi.\nManchester khuasung ah Bomb kitapna hangin mipi alinglawng mahmah laitak himawk a, vanleng sungah Bomb omhi ci’h “Bomb Threat” akizak ciangin kilau mahmah a, kinak upkhialua mahmahzen hi.\nTua ahih manin vanlenghawlpa’n vanlengsung ah atuang dimdiam khinsa Passengers teng avekin pusuak khiasakkik cihi.\nHih vanleng tungah atuang Passenger khatin agenkhiatna ah Captain pa’n vanleng tungah nasemteng avekin amaibuk ah sampah a, tuakhitzawh asawtlo Minute 10 khawng ciangin vanlengsung aom Passenger khempeuh avekin tuakkhia un hongcimawk ci’n genkhia hi.\nPassenger khempeuh khatkhitkhat abanban in ki kumsak in, apumpi uh avekin sitcianna “Full body scan” bawlsak ciatciat uhhi. Lungkimtak in Bomb omtakpi hiam cih thunei te’n azonkhit dikdek ciangin Passenger teng vanleng tungah kahto sakkikpan hi.\nAhi zongin Passenger pawlkhat in hih vanleng tungah atuankikding lunghimawh in utnawnlo uh a, adang vanleng tawh hong laihsak un ci’n ngetna aneizong pawlkhat om uhhi.\nVanleng sungah Bomb omhi ci’n kigenmawk ahih manin, Bomb akimuhlian lohhangin asungah atuangkik te pen lungnuam hetlo in, dipkua pipi in khualzin zomkik uhhi.\nVirgin Atlantic Spokesman khat ii genkhiatna ah hih vanleng pen London Heathrow panin Dubai khuapi zuanin alengkhia cihi.\nBomb Threat akizak ciangin Security thupi mahmah ahih manin, Passenger teng avekin aki sitcian ahihi ci’n genkhia hi.\nManchester khuasung Concert pawipi ah Bomb asukham zong IS te’n ko ii gamtatna hi ci’n genkhia cih kiza hi. Hih Manchester Bomb kitapna hangin mi 22 takin sihlawh uhhi. ZD Sawltak #zomidaily\nPrevious: Guaktang in mopawi bawlpen lungnop suahtakna taktak ahi mawkdiam?\nNext: Pasal leh pasal aomkhawm lawmta te mipi maiah tawsat ki thuaksakta


url: =Khangthak Zomi Politics ~ Pau Khat Suan :: ZOMI DAILY\nposted on 28 August 2016 at 9:35 pm UTC+9:30 Lomkholna: News, Paukhatsuan, Politics\nZomite politics ah sep le bawlding tampi a om mahbang in, lakkhiat masak pen ding a akisam Nepotism, Cronyism & Favouritism cihte ahi hi.\nKhangthakte in hih primitive politics ( a tung a -ism te ) i zatzat lai leh i minam leh i gam, ikam bek tawh it a ipsung a guansawm niloh ihihlam mipi in ongtheih, ongtel niciang i tangthu uih mahmah ding ahihlam mangngilh kei ni.\nTuhun khangthakte hai nawnlo a, ong khangkik dingte pil zawlai ding hi. Party leh kipawlna khatpeuhpeuh makai sem a mipi pen bangmah theilo, khem ziauziau theihlel bang a i bawl khak leh mipil misiam, thu ngaihsunthei teng kihem diamdiam lel ding a, bangmah theilo takpi, khem ziauziau theihlel takpi teng bek in ong zui, ong pawl ding uh hi.\nKhatpan, i party, i kipawlna, i pawlpi ah mipil misiam, mihau milian, mi thupite ong kihel kei leh iki makaih zia manlo, mipi ki-thupisim lo, ki-simmawh, ki-haibawl, kikhem ziauziau mawkmawk cihna hiding hi.\nPrevious: Singapore ah Zika Virus a ngah khat om in ki patau mahmah\nNext: Christian Hymn te’ tangthu: A Sia Ding Honkhia In


url: =LESSON 4 Oct 17–23 ~ MUC\nLESSON 4 Oct 17–23\nAdmin 4:43:00 PM Articles, Sabbath School Lesson\nTOPAMIT: LAI SIANGTHO HONG HILHZIA\nTu kaal sung sim ding: Pau. 15:3; Job 12:7–10; Eph. 6:12; Mang.20:5, 6; John 1:1–14; Mark 12:29–31.\nKAMNGAH: “ Topa mit in mun khempeuh mu a, misia, mipha hong\nencik kim hi.” Paunak 15: 3.\nLakam gelhsiam Czeslaw Milosz in a lakam gelhna khatah ganhingte khatlekhat kiho-sak a, bilpi, zulei cihte kiho-sak hi. A taktak mah tawh kibang phial-in mihingte nunzia tampi pulaak hi. Lakam a tawpna-ah “Hih thu ngaihsun unla, lingin lau un,” ci hi.\n‘Lingin lau” in kamkhauh pian tawh a kibat hangin nisim thupiangte in tua bang vive hi. Lingin lau cih kammal in a uanglua deuh tawh a kibat hangin leitung hun paizia mihingte ngaihsut in khial ding hi. Gentehna-in kum 2000 sung bang leitung mi pilte in leitung pen vankhuumpi, ni, kha, aksite in leitung kimkot uh hi, ci-in ngaihsun uh hi. Tuhunin zong leitung mipilte in mihing in ama thu-in nuntakna nei khat panin hong kikhel toto-in mihingin a piang ihi hi, ci uh hi. Mihing ngaihsutnate in siksan nei lo-in ngaihsun lo hi. Tua i siksan dungzui-in kimlepaam nate pianzia, mihing khuasakzia a pulaak ihi hi. Tua siksan ding thu pen Lai Siangtho mah siksan ding khangno-te a kipan uham picingte leh pawlpi mite in a theih ding uh kisam mahmah hi.\nTOPA IN MU: LAI SIANTHO TAWH KITUAK MUHNA\nOxford sangpi-a professor khat in leitung leh a sung om nate in a taktak hi\nlo hi, ci-in pulaak hi. Mihing pen computer sunga carton tawh kibang hi. A tang thei, a pau thei bek hi-in a taktak hi lo hi, ci hi. Eite in nate lak panin a lamdang takin a piangkhia ihi hi; leitung supercomputer leh leitung dang pan a vangliatna neite tawh kigawm-a a piang ihi hi, ci uh hi. Tua bang hi mawk leh a taktak hihna in bang hi ding hiam cih dot ding kisam hi.\nHih dotna tawh kizui-in muhzia paipi nih om hi. Mihing a kipan na khempeuh in i muh bang mahin a hong om hi. A bawl, a piangsak om lo hi. Hih bang sanzia in khiatna nei lo ngaihsutna taktak hi. Pasian hi taleh pasian tuamtuamte hi taleh vangliatna nei bangmah um lo uh hi. A taktak i cih in a kimu thei, a kilawng thei nate hi, ci uh hi. Hih in tuhun ngaihsutna thak hi lo hi. Tu-ma kum 2500 lai-in zong leitung in atom leh bang mah om lo a hawmpi (the void and atom) bek hi, ci uh hi. A dang muhzia khat in vangliatna nei khat in leitung piangsak hi. Ahi zongin koi bangin bawl cih pulaak lo uh hi. Hih bang ngaihsutna in a kimu thei a kilawng thei nate sangin a lian zaw, a taktak zaw om hi, ci uh hi.\nA nuai-a Lai Siangtho munte in tuni a i gen thute tawh kisai bang hong hilh uh hiam?Late 53:1; Pau.15:3, John 3:16;Isa. 45:21;Luke 1:26–35.\nKhristian pilsinna-ah ahi taktak thu in Pasian tungah tung pan hong pai thute hi. Tua tham lo-in tua Pasian in ngaihsutna, thuakna nei, mihing tawh kizopna nei Pasian hi. Amah in nalamdang bawl-in, nate pian ngei tungah a lamdangin nasem, Mary sung pan Jesuh hong suahna leh a dang nalamdangte in nate pianngei bangin a piang hi lo, na khempeuh tungah ukna nei-in Amah a khaktan thei bang mah om lo hi; na khempeuh in Ama thupiak bang bekin om hi, cih pulaak hi. Hih bang thu in a khangto tuhun leitung pilna in langpan lo hi, ci-in a um mi kimkhat om hi. Ahi zongin limtak ngaihsun hileng tuhun leitung pilna in Lai Siangtho thu tampi nial hi.\nLai Siangtho pulaak thu in leitung mipilte pilna sangin thuk zaw tangzai zaw hiam?\nA beisa kum tampi-in mipil leh laigelh minthang German mi Gottfried Wilhelm Leibniz in hih bangin dotna khat nei hi: “ Bang hangin nate in a omloh sangin hong om hiam? Leitung a om loh sangin hong om zaw hi ding hiam?\nKoi bangin Lai Siangtho in Leibniz thudot hong theitelsak ding hiam? Pian. 1:1; John 1:1–4; Pai. 20:8–11; Mang. 14:6, 7; Job 12:7–11 10.\nLai Siangtho in Pasian pen ahihna bangbang-a a hong lahkhiat thu in lamdang hi. Pian. 1:1 in piansak thu, Pasian om takpi ahihna mihingte up theihtheih dingin thu tuamtuam tawh kipan lo hi. A patna pan a sung a thute in, Pasian a om thu, Amah in Piangsak Pa hi-in na khempeuh in Ama khut sung pan hi, ci-in pulaak ziau hi (Pai. 3:13, 14).\nPiansakna thu up in Khristian pilsinna-ah a bulpi mahmah khat hi. Thu-up thu khempeuh in ni guk sung a piansakna tungah kinga lo om lo hi. Lai Siangtho in meihal biakpiakna, thukham, singlamteh, thawhkikna ahih keileh Kumkikna thu tawh kipan lo hi. Pasian in Piangsak Pa cih thu kipan hi. Bang hang hiam cih hih thu lo-in a dang thute in mannei lo hi. Tua hi-in Lai Siangtho in piansak thu a bulpi-in koih hi. Leitung pilsinna khempeuh in zong hih thu mah a siksan ding kisam hi. Tua lo-in a kipatcilin na neng khat in thakhat thu-in amah leh amah-in a hong piangkhia tawm hi-in kum mak tulza tampi sungin leitung leh a sung a nate hong kikhel toto hi, cih upna in (evolution ) Lai Siangtho leh piansak thu tawh kituak dingin ngaihsutna in Pasian om lo hi; Amah lo-in nate hong piang hi cih upna sangin sia-huai zaw ding hi. Tua bang upna in Lai Siangtho nawlkhin hi.\nPasian in Amah tawh kaal khatin ni khat hun zangkhawm dingin hong sawl hi. Hih ni guk in nate kipiansakna thu hong phawksak ding simloh thudang hong hilh lo hi. Tua hi-in piansak thu in Khristian pilsinna leh thu ngaihsutna-ah bangzahin thupi mahmah ahi hiam?\nLAI SIANGTHO SIKSAN THUMUHNA\nSiksan khat nei lo-in kuamah in a mawkmawkin thu ngaihsun lo hi. Gentehna-in Pasian om lo hi, a ci mi khat in van a sakhi-tuihup amuh ciangin bangmahin ngaihsun tuan lo-in nate a pian ngei-na hi, ci-in ngaihsun hi. Mihing muhzia val bangmah ngaihsutna nei thei tuan lo hi. Ahi zongin Lai Siangtho thu –um mi khat in tui leh nitang kisawh khakciangin a piang tua sakhi-tuihup amuh ciangin nate pianzia-ngei mu bek hi lo-in Pasian in hih leitung tui tawh ka susia nawn kei ding hi, cih a thuciam phawkna-in nei hi (Pian. 9: 13 – 16). “Bangzahin Pasian hong kiniamsakin a mawh mihingte tungah a hehpihna lian lua ahih manin, mihingte tawh a bawl a thuciam i phawk theih nadingin sakhi-tuihup tawh a hong laktel hi. Khangsawnte in a lamdang tua sakhi-tuihup a khiatna a theihtel nadingun nu le pa in Tuiciin thu hilh ding uh a, Vangpen Pa in leitung mawhna hahsiang dingin tuicin tungsak kik nawn lo ding hi, cih a kamciam pulaak ding uh hi.’ Ellen G. White, Patriarchs and Prophets, p. 106.\nSeventh-day Adventists pawlpi thu up thute in Lai Siangtho tungah kinga upna hi. Lai Siangtho siksanin nate thu, leitung pianzia leh khuahun paizia pulaak uh hi. Lai Siangtho in mihing ngaihsut khialna, a buaipih thute, mihing dinmun, nate thu hong telsiamsak ding leh a huh thei hi.\nKoi bangin hih Lai Siangtho munte in mihing pianzia nuntak khuasakna, cihte thu hong theitelsak hiam? Eph. 10 6:12; Mark 13:7; Rom. 5:8; Rom. 8:28; Thna. 9:5; Mang. 20:5, 6.\nSeventh-day Adventists pawlpi in Lai Siangtho hong hilh thute limtakin a lenkipte ihi hi. Bang hang hiam cihleh Lai Siangtho in Pasian thuman hong lakin, piansak nate thu pulaak hi. Mihing in Lai Siangtho lo-in tua thute i thei kei ding hi. Tua hi-in Khristian pilsinna khempeuh in Pasian Kammal tawh a kilangpan thu khempeuh nial ding ahi hi.\nLai Siangtho tawh kituak lo mite up thu bang bang om hiam? Up ding leh up loh ding om ahih manin Pasian Kammal mah limtakin pom ding bangzahin thupi hiam?\nUpna thu-ah piansak thu in thupi mahmah hi. Ahi zongin a diakdiakin Thuciam Thak sungah piansak thu in thu khat bek-a a tuam din a hi kei hi. Piansak thu leh hotkhiatna thu in a kikhen thei lo thu hi. Bang hang hiam cihleh mawhna, sihna tawh kidim leitungah piansak thu bek in kicing lo hi. Mihingin i piang a, hamsatna tampi nawkin, gim-in tawl-in, tua khitteh bang manawh i hiam? A tawpna-ah i nuntakna a bei hi lel hi. Bang tawh kibang ding hiam cihleh lampi gei-a vasate nek ganhing si khat tawh a kilamdanna om lo hi. A thupitna om hiam? Om lo hi. Tua hi-in Khrih leh Ama hong sihna, sihna pan a thawhkikna in eite upna, hotkhiatna bulpi hi.\nJohn 1:1–14 sim in. Jesuh in kua hi-a, ei adingin bang hong sem hiam?\nVantungmi khatna thupuak ngaihsun in. “Leitungah a teeng mite a kipan gam khempeuh, nam khempeuh, pau khempeuh, pawl khempeuhte kiangah tawntung Lungdamna Thu hilh dingin vantungmi a dang khat in vankimlai-ah a leeng ka mu hi. Tua vantungmi in, “Pasian kihta unla, a vangliatna phat un. Bang hang hiam na cih uhleh a thukhen ding hun a tungzo hi. Vantung, leitung tuipi leh cikte a piangsak pa na bia un,” ci-in nakpi-in kiko-in a gen hi” (Mang. 14: 6,7). “A tawntung Lungdamna Thu” cih ngaihsun in. Hih in Pasian in Piangsak Pa hi, cih tawh kizom hi. Eite a hong Piangsak Pa in mihingin hong piangin i mawhna thaman i thuak dingteng a hong thuak Pa bia dingin hong sam hi. A hong sapna bangin Amah bia ding simloh Pasian in thu dang bang hong lametna nei hiam?\nHih thu hangin Khrih leh Ama hong sihna in thuhilhna khempeuh ah a thupi pen leh a bulpi pen ahi hi. Hih thu sungah Nihvei Kumkikna zong kihel hi. Bang hang hiam cihleh Nihvei Kumkina lo-in Khatvei a hong pai-na thu in mannei lo hi. Hotkhiatna thu-ah Khrih a hong pai masakna leh Nihvei Kumkikna in, thunih ahih hangin sa-khat, thu khat ahi uh hi.\nJohn 1 pulaak bangin na khempeuh a Piangsak Pa mah in eite aa dingin a hong si Pa hi, cih thu ngaihsun in. Tua hi-in Amah mah biak ding hi lo hiam?\nHun khatlai-in Piantit gamah thukhun palsatte sihdaan zat ding leh zat nawn loh ding vai thu kinialna lianpi khat om hi. Sihdan piak zang nawn lo ding ci-in a gente lakah laigelh minthang Michel Foucault zong kihel hi. Hih mipa in sihdan zat nawn loh ding banah thonginn khempeuh suphiat-in thongkia khempeuh khahkhia dingin pulaak hi. Bang hang a tua bangin gen na hiam ci-in a kidot ciangin ama dawnkikna-ah, bang hangin sihdan leh thonginn kisamsa lo hiam cihleh hoih tak gamtat nadingin kikoih thukhun in mihing bawltawm hi; gam uk makaite in mipi a ukzawhna dingin a bawl uh hi bek hi.Tua hi-in hih thukhunte in ginatna bang mah nei lo hi, ci hi. Ama gen thu in vengval deuh naven, tua bang buai-na pen thu thak hi lo hi. Tu-ma kum tul tampi lai-in Moses in Israelte a makaihna-ah tua bang buai-na thuak khin hi. “Tua hun ciangin mi khempeuh in ama hoihsak bangin a gamtat ngei ciat bangin na gamta nawn kei ding uh hi,”(Thkna. 12:8; Thna. 17:6; Pau.12:15).\nAhi zongin eimah in gamhoih hi, ci-in i ngaihsutte gamtat hoih hi pah lo hi; a deihhuai thu hoih theihna a nei zo dingin ei mahmah in hoihna, sianthona, thuman thutak kicing a nei ihi kei hi. Tua ahih leh bangci bangin thu hoih theithei ding i hiam? Eite a hong Piangsak Pa in i nuntakpih ding gamtat hoih a hong hilh khin hi. Tua thu hoih i thei kei a, i nei kei zongin Topa in thei-in hong mu hi.\nThkna. 6:5;Mark 12:29–31; Mang. 14:12 cihte in zia le tong hoih tawh kisai bang pulaak uh hiam?\nChristian ngaihsutna-ah hotkhiatna thu in a bulpi ahihleh, nung kaal sung thusinna om bangin, Pasian thukham sawm in a thu bulpi hi. A taktakin thukham palsatna in mawhna hi; a zenzen-in mawh nei lo mi hi-in mawhna sung pan hong kihonkhia hi keileh bang panin a hong kihon ding hiam?(Rom. 3:20). Thukham in mawhna sung pan hong honkhia thei lo hi mah taleh thukham in a kip tawntung hi; Lungdamna Thupuak in Pasian thukham lo-in hotkhiatna thu hi lo hi. Tua thu hangin hotkhiatna kisam ihi hi. Tua ahih manin Seventh-day Adventist pilsinna-ah Ellen G. White gen bangin a kip tawntung thukham leh thukham sung a Sabbath thupi penin koih hi. (The Great Controversy, p. 63). Pilna in i sungah Pasian lim le meel hong bawlkik ding ahih manin, Khrih zia le tong etteh a Pasian mai-ah gamtat zia le tong a hong lak thukham tawisang ding a thupi penpenin kikoih ah hi.\nNgaihsutbeh Ding: Pilna mantak a ngimna in i nuntakna-ah Pasian lim le meel hong bawlpha ding ahi hi.”Ellen G. White, Patriarchs and Prophets, p. 595. Hih thu siksan-in Adventist pilsinna-ah Lai Siangtho mah bulpi-in koih ding thupi mahmah hi. Pilna khempeuh deihhuai hi pah lo hi. Pilna sangpipi nei napi Lai Siangtho tawh kituak lo ngaihsutna, langpanna, muhzia nei mipil tampi om hi. Tua hi-in Seventh-day Adventists pilsin kalsuanzia in Khristian upna tungah kinga ding kisam mahmah hi. Leitung nate thu sinna, leitung tangthu sinna a kipan laisinna leh a thu khempeuh in Lai Siangtho siksan ding hi. Lai Siangtho tawh a kituak lo, a langpan thu khempeuh nusiat ding kisam hi. Mihing in siksan khat nei lo-in thu ngaihsun lo hi; siksan khat teitei nei-in theihna, muhna nei ihi hi. Tua ahih manin Lai Siangtho siksanin Seventh-day Adventist pilsinna kipankhia hi.\n1. Siatna manawh pilsin kalsuanzia na theih a om hiam? Tua bang pilsinna munte in bang munte hi ding a, bang thute kihilh uh hiam? Tua bang pilna panin bang kingah hiam? Koi bangin tua bang pilna gah hoih lote huzaap tawh kipelh ding na hiam?\n2. Tu kaal sungin Khristian thu muhzia pawl khat – Pasian om takpi hi, piansakna, Lai Siangtho thu, hotkhiatna leh Pasian thukham cihte i gen hi. Hihte banah a dang upna thu bulpi bang omlai hiam?\n3. Kum zalom sawm le giat kim a mipil khat in “mihing ngaihsutna in vantung thu theihna hi-in, bangmah thei lo mite makaih, ngaihsutna a kikhihcipte khahkhia, theihna nei-in suahtakna tawh kidim, a khial thei lo asia leh apha tungah thukhenna nei-in, Pasian dinmunah mihing a domto hi, ci-in laigelh hi. Hih bang ngaihsutna in khialhna bang nei a, a manna a om hiam?\n4. Hih Ellen G. White gelh ngaihsun in: “Pilna mantak in i sung panin Pasian lim leh meel ngah kik nading hi.” Hih a khiatna bang hi ding hiam? Koi bangin Adventist pilsinna in leitung pilna muhzia tawh kibang lo hiam?


url: =ZOMI leh Census maban\nZOMI IT MAHMAH TENG\nCensus ciang Zomi gelh ding vai pen khua khat khit khua khat han ciam tak in ki paipai hi.\nTedim gam Tuithang Zomi namni pan khua 40 phial ong pai uh a,a\nkhuakhua pan kosale ki seh pah in gungal saklam teng bel a gelh khialh\nloh ding thupi Zomi bel gen kul vet lo in lungdam huai hi.Tu ni zong\nMualbem,Buan,Ciahlam teh Saizang ah Zomi gelh zia ding ki tangko khia ding hi.Tonzang gam Tonzang kim khua te leh gungal lam ah Pu Do Khan Lian(ZCD) leh Rev.Khen Lian Mung.(EBC,Pastor)te makai in,Coming Monday\nciag kuan khia ta ding uhi.\nMarch nipi masa sung in Tedim gam gungal tuitawlam leh khuano kualzong ki pai kawikawi ding hi.ZCD khangno te leh TYF te tentan kipia ding a,kikuan sak ding hi.Cikha khua bulphuh in maikal sung Tedim pan ZCD te makai in ki kuan leuleu lai ding hi.\nZomi it u te nau te aw, pawl khat in,ZCD makai kei leh cih zong gengen uh a,tu ciangciang ko ong sem nung ci in a ki pan khia party khat zong a aw ki za lo hi ki ngakngak leng hun tom lua a hih man in,a sem khawm nuam khem peuh tawh ki semsem hi.Tu ciangciang Party vai ki gen lo in ZCD ong lut kei un,Vote zong ong pia dah zaw unla Census teh na kam uh tawh Zomi 914 ah na ci mai un ki ci zaw hi.Zomi cih hang in,kitel teh Party ut peuhpeuh ki pia thei lel hi. 2015-kum ki tel sang in ZOMI ta ding na lianpi khang sawnta ding sep theihna hun hoih hi ci thei ciatni.Tuithang ah ong pai khua teng Population a ki gawm teh ZOMI gelh ciat leng tulsawm thum kim pha thei dinghi.\nZCD te a peuh hi ci in agengen ten zong bang mah sepna om tuan nailo hi U Te NAU TE aw,lung hi mawh kei un Tedim,Tongzang,Cikha gam ah a tawm peh 70000 ki ngah ding hi.,A hih hang in i vekpi in gelh zo ciat leng chin state ah Zomi pen seh thum suah seh khat kipha ding a,Zomi maban sep ding te lampi ki hong zo pan ding hi.Hi ZOMI Census vai ah sum leh pai,thagui,thatang a pia khia mi te a mimal leh Innkuan sung ah,a lamdang in Topa thupha ong tung ta hen.


url: =Chrome Browser zangte ading Android Update :: ZOMI DAILY\nChrome Browser zangte ading Android Update\nposted on 13 November 2014 at 3:56 pm Lomkholna: Feature, Google, Sawltak, Tech\nAndroid Update Phone sungah Chrome Browser zangte adingin Chrome Team te’n Update Release uhhi. Hihpen Chrome Android 39 Version Release hi a, Google Play Store panin Chrome 39.0.2171.59 Version ki Update thei tading hi.\nHih Release Version ah abeina Version sungah a nawngkaisak Bug tampi ki puahpha a, bekthamlo in Performance zong ahatzawding in ki khanto hi ci’n Alex Mineer in genkhia hi.\nChrome for Android thu akicingzaw in na simbeh nopleh hih Link http://www.google.com/chrome/android ah nahawh in.\nZomi Daily website etnading in Chrome Browser pen tulaitak lempenpen hi. Desktop, Laptop tawh ahi zongin, Smartphone, Tablet cihte tawh ahi zongin www.zomidaily.org website nahawh lecin zatnop mahmahding hi.\nBanghanghiam cihleh Zomi Daily website pen abeisa sawtpipek akipan “Responsive Design” tawh akibawl ahih mahbangin “Desktop Version” leh “Mobile Version” cihte omlo, kullo hi. Nazat Device peuhpeuh tawh nuamtak in aki entheiding in akibawl ahihi. Desktop Computer nazat leh na Browser Size neusakzel, golsakzel lecin Zomi Daily website pen amathu in akituak lianlian dingin hongki Resize dinghi. Tuapen “Responsive Website” cihna ahihi.\nTuaban ah Zomi Daily website et nadingin “Android App” leh “Apple iOS” cihte ki bawltuam tuanlo hi. Banghanghiam cihleh Responsive Design ahih mahbang in nazat Desktop, Mobile Phone, Tablet khatpeuhpeuh ah nawngkaina omlo in nuamtak in aki entheiding in akibawl ahihi. ZD Sawltak\nPrevious: 13.11.2014 Tuni leitung thuthang te\nNext: Sapna :: Laisiangtho ZIV Apna le Hawmkhiatna – Yangon\nKua tawh kiho nawn ding? ~ Pau Khat Suan


url: =Ei leh ei ki theihna pilna (Reflection from Psalm 39) :: ZOMI DAILY\nposted on 31 January 2018 at 10:48 am Lomkholna: Biakna, Dimlunzam, News\nMihing te pen ei leh ei kua ka hi hiam cih ki theih nading ahaksa penpen ahihi. Late 39 hilcianna(study) ka neih ciangin, Kumpipa David nuntakna pan tha ka lakna hi banghi.\nDavid in kumpi hong sep sungin, atapa Absolom leh a mi muan a thu dotpi ahi Ahitophel in, langpang ahih manin, a kumpi tokhom om na Jerusalem khuapi nusia in mun dang ah bu hi. Tua laitak in alungsim sung ah avanpuak agihdan ding leh ahaksat dan ding pen ama bang lian in atuahkhak ngeinai lo ei te in i gen hangin, i kam leh I lai in gen siam zo lo ding a hihi.\nAneu 1 leh 2 na sung ah, David in,akampan in hih migilo ta ding thuh kik na pausia a pau khak loh nading ka kam ka keek kei ding hi a cih bek tham loh in, kam hoih kampha te na ngawn ka pusuak sak kei ding hi aci hi. Hih thu pen mihing te in a ki zo hetlo mun khat ahihi. I lungsim sung a i thuaklah thu te gen khia kei le hangh I ci ana zo ding zah in I om thei mikmeek hi. Banghang hiam cih leh i vangik in, i sung ah adim phetphat hi. Mi pawlkhat bang hi le hang, “ Ka sung a piang ka ta aw, nang lel lel hong kih ta kei lua ingh, nu leh pa thu manglo te Pasian in thupha hong pia lo ding ahi” i ci nuam pha mahmah ding hi. Nu leh pa te in I ta te it mahmah hang i cih hangin, hong langpang le uh, i hamsiat ngamlah kei ding hi. David in tua khempeuh a na ki dawm mahmah ahihi.\nTua bang in daitak in a om ciangin, alungtang sungah thuaklah mahmah a hihna a maban ah agen hi. Tua haksatna,hehna, thangpaihnate a sung ah meikuangbangin om hi. Alung ngaihngaih haksatna gik semsem a hih manin, apulak khiatna ding azonzon ciangin, a Topa a Pasian tung ah pulak khiat ding hong phawk kha lian hi. Tua tak ciangin, Pasian kiangpan thukhat hong ngah hi. Tua in, anuntakna bangzah in a tomna, nite pen simin nuntak huai cih thute a tel nadingin thu na ngen ngeungau hi.\nA neu 5: Pasian hong kop nuntakna pen Pasian mai ah husan khat zah in tom ahihna na telsan hi. Hih bang haksatna te tuak kei leh leitung ah Isarael te kumpi ding in Pasian in ana koih pen kipah huai, angtan huai leh ki phatsak huai thu khat ahihi. Ei leh ei aman in ki telsiangna taktak I neih loh ciangin, leitung minthanna te pilna siamna, hauhna mel hoihna te kidemna te nung I zui kha thei hi.\nTuate in eite hong hu,honghuh,hongkem zolo ding ahihlam ki phawkkha ngeilo hi. Tua ahih man in Pasian hong it na in, eite haksatna, dongtuahna(afflictions) te hong pia zela, dawi mangpa hong nawgkai sak na bekbek in I ngaihsut ciangin, hepkhiat ding bekbek I ngaih sut manin,”Nangma deih bang maw,Topa “ I ci zo kei a, I kam te I cip zo kei hi. Pasian tungah zong ki ko ki pulakna, ki niam khiatna kam te zong I pau zo kei hi cih muh thakna ka nei hi. Late 119:67 ah, haksatna ka tuahma in keimah in ka lam pial a, tun ahih leh na thu ka mang ta hi” aci hi. Late 119:92 ah” na thu leh na kammal te in ka lunggulh pen te hi kei zenzen leh ka haksatna sungah ka ki sia khin ding hi” aci leu leu hi.Late119:72 ah” hih bangin haksatna te ka tuah pen kei a ding in manpha mahmah hi. Tua hi leh kei mah in, na thukip te kasin kha thei bek ding hi” aci hi.\nDavid in, atapa leh hih midang te langpan na te atuah ciangin, Pasian in akamciam a pel lohna, ahuutna, a kepna, amah amuanhuaina a thuciam te kipin akhona cih te a hong mu khia a, athupi pen ah, anuntakna in Pasian lo tawh bangmah ahih loh lelna hong ki phawk kha ahihi. Late 90:12 ah “Ka nileh ka hun te a hibang ding in, hong sim/hong tuat sak theihna pilna hong pia in” a ci na hihi. Kei kua ka hi hiam cih aki tel te in, ki niam khiat tawntung uh hi.Haksatna in pilna hongpia a tua bangmite thukhual in, thungaihsun uh ahih man in, pau phengpheng zanglo uh hi.\nLai Siangtho in, zingciang hun ding hong kamciam lo a, tuni hun ding bek hongkamciam ahihi.Cihnopna in, mailam a ding Pasian kamciam omlo a ci ka hi kei a, I nuntakna pen zingciang I hing lai ding cih thu I gen theihloh dingin a hong koih cih thu ahihi. Tuni in gupna ni hi a ci tawntung hi. Tu hun lian in, I nuntak zia pen a si vat thei, anavat thei, I ngaihsut loh thusia lasia zong ki tuakkha thei a, ki si ki mai mang thei thu a hih na thu te, pilna laibu I cih “Wisdom Literature” Thu hilhsia, Paunak, Job, Solomon lai khak te in ei te thu hong hilh tawntugng ahih man in, I simtangtang ding athupitna ka phawk thak hi.\nThupha I ngah ciangin, a ki khil in hong pai daudau mah bang in, haksatna i tuah ciangin zong tua bang mah ahihi. 2Sammual 16:5-11, David in ata pa leh Ahitophel langpan na hun sungin, agaltai na lamah galkap mangte tawh Bahurim khua a tun ding ciang un, Shimei a kici,Saul kumpi pa tanau khatin in, suang leh lei phil tawh theh in, ko in hamsiat in aom a, agalkap mangpa Zeruiah ta pa Abishai in, “Kupi pa aw, hi bang zawzen a, hong bawl pen a ngawng ka va tan ding” aci hi. Kumpi pa in, “Pasian in David hamsiat in ci ahih man in hih bangin hong ci a hi zaw hi.\nBang hang hong hi cih na hi hiam cih theih na ding thu a om kei hi. Ka si ka sa pan a apiang khia ka tapa tektek in hi bangin hong bawl ahih leh midang te pen gen na vet om lo a ci lel a, a kam ahum a, akhut alik kei hi. David in, Pasian tawh lungtang khempeuh pia in ki nai mahmah den ahih man in, banghangin kei tung hi thupiang, kei tungah thu nei taktak kua hi hiam cih a thei hi. “Hih bang ka tuah haksatna te Pasian in hongmu in, keitung a hong koih sak sa kamciam thupha(covenat blessing) teng hong pia kik ding hi kha zaw ding hi” a cih beh lap hi.\nAneu 6 na: hih neihsa lamsa zongin a khol khol a hau vetvat teng in zong, a sih khit uh teh kua in ngah ding cih zong athei kua mah om lo ahih na na gen beh hi. Kei kua ka hiam cih ki tel le hang, mite huhin, Pasian nasepna ah tampipi ki pia nuam mah ding hi ven maw ka na ci sim giugiau hi.\nAneu7: A lametna pen Pasian tung bek ahih na na pulak hi. Mihing te tung ah I lamet ngam ding, hong hu/huh zong ding kua mah I nei kei cih phawk tawntung a, hong ki huh zawhloh ciangin khasiat hetloh ding thupi mahmah hi.\nAneu 8 : mawhna tawh a ki pelh ding mah lunghi mawh pen hi. Pasian pen a siangtho mahmah ahih lam phawk tawntung ahihna ki lang hi. Hong hehpih in hong gum khin, thumthum kul kei, a theihsa hi na ci lo hi. Pasian tawh nai tak aton khawm te in, mawh na ki suan theihna nei uh hi. Ki suang suang den in suahtakna ngah lo cih na ahi kei hi. Lungsim tawng pen Zeisu sisan in hong silsiang khit teh, nisim in nin hong bang kik zel a , om hithiata koih mai ding hi lo ahih na, tua bang te pen mihai te hi acihna ki tel hi. Ka mawhna pan hong hon in la, mihai te tawh hai khawm nuam keng a ci ahihi.\nAneu 9: Kam cip in, daitak in thuak lel ning banghang hiam cih leh hih thu te nang ma sephi a ci thei hi. Nisim in, inn sung, nupakal, tek leh mo, khangham leh khangno te I buai theih tawntugng na te in, Pasian in kei tung ah phalna om ahihman in hi bang piang ahi cih theih loh na hang ahi pha pen hi cih ka mu thak hi.\nA neu10-11 te ah, Pasian in, a ma tung ah thuhilhna ding in akhutngak pen a hepkhiat ding na ngen hi. Pasian in mihing te, ahih kei leh, ata it te a mawhna hangin thu a hilh ciangin, a neihsa lamsa te lakkhiatsak vingveng a, mihing in Pasian lo tawh husan khat bek I hih lel na aphawkna a nalui kik hi.\nAneu 12-13: Pasian kiangah alungtang ki tamzan in thu angetna ki mu thei hi. Khitui luangin, kap in, “ Ka thum na hong tapeuh ve a ci ahihi. Tawmvei ka nuntakna nong kop pen lungnuam tak in nung ta nuam lua si ingh e, hong za ve na beng hong ngat ve maw, nang tawh ki gamla ki sa si ingh e” a ci nuam a hihi. I Topa tawh a ki gamla in I ki ngaih sut hun om, hong taisan hi I cih hun zong om thei tham hi. I sunglam a hong puahnop ciangin, ki tamzan in thu I ngen hi.\nPasian pen tua bang a lungsim kitamzan te athusim leh amau te tawh aki nai pen ahihna zong David in Late 51:17 ah na pulak khia zo hi. Tua ahih man in, Pasian in ei te ei leh ei aman in i ki muh i ki tel taktak nadingin thu hong hilh zelzel ciangin, eite tawh a gamla ah a om hi tuan lo in, I thuak haksatna te pen thuakhak leh sauvei ahih man in, Topa in hong nusia ta a sa kha I hi zaw hi. A ki tamzan ,akisik kik lungsim sim mawh lo a, a ki nai pen ahihna I tel ding a ki sam hi.\nAbup in David nuntakna I et ciang, atawpna ah, galven hun hong nei ve ve hi. A mah in, khantawn galdo nate a tuahkhak hangin, Pasian mawhsakna leh taisatna, ut bang a, gamtat nate neilo hi. Mawhna sungah akiat pak hun pen in, galdo ding akuan khiat loh hun pen ahihi.\nLaisim U leh nau te tha kong hanthot nopin, I haksatna, hong ki pampaihna, supna baina, sihna manna, dongtuahnate in Pasian hong nusiatna hi lo a, I hihna taktak I ki phawk tawntung nading thu hilhna, pilna hong ki piakpak na thu ahi zaw hi. Tua banghun sungin, I thuak siam I puak siam nading a ziate honghilh ahih zawkna I mu siam ding hi. Ki niam khiatna, gal te itna, kilemna ding cihte ngaihsun in, I nuntak hun i ni I kha te mantak leh pilvang tak in sim kawm ding a, David bangin,Pasian i belh ciat ding hi. Topa Pasian in, thupha hong pia ta hen! Dim Lun Zam\nPrevious: Zomi Political Talk @ Unison Restaurant, Naypyitaw\nNext: Kuala Lumpur khuasung vengtuamtuam ah nai 10 sung tui pailoding


url: =Melbourne Zomi Mopawi Kizom ziahziah :: ZOMI DAILY\nposted on 19 April 2015 at 9:10 pm Lomkholna: Australia, News, Zokhai, Zomi\nMelbourne Zomi Mopawi Kizom ziahziah tungpan-a sinkhaak/muhkhaak thu nengcik:\nNungkaal-in Tg. Nang Khai leh Lia Huaipi pumkhat suahna nopcitak-in kibawl-a,\nAzom-ah, Tg. Kaapmeeng leh Lia Seennu te-zong pumkhat suahna nasiatak-in bawl-in,\nTu nitaak-in Tg. Khaipu leh Lia Dimboih te’ pumkhat suahna nopcitak-in kibawl-hi. Pasian-in Melbourne Zomite thupha hongpia mahmah-hi ci-in lungsimtawng pan-a lungdamna ka-vei thei-hi.\nHih hong kizomto mopawi khempeuh-ah akizangh Zopau te’ lak-ah khangthak kammal nihlehthum tungtaang ka’ lungsim hongphawng neuno khat kahong hawmsawn pak nuam-hi.\nZomi pupate-in “Mo” acih ciang-in “eima’ baangkua hongtang numei” acihna hi-a, “tapate’ ziite” acihna ahihi. “Mothak” cihciang-in apasal’ baangkua ava-tangciil numei agenna ahihi. I’ tanu-in pasal nei-in, apasal’ baangkua ava-tan ciang-in “Mokha” kici-hi. Kuamah khialh sakna hilo-in Zopau ngentel cilgil tak-a ahongsuut kahihi. Deihna bulpi-ah “Mo cihteh numei hi-a, mi’ hiang leh sanh atang, mi’ bangkua sung-ah hihna athak-tawh akipan numei” acihna ahihi. Tua ahihman-in khangthak hun-a I-phuahtawm kammal thakte’ lak-ah “Mopa” cihpen akilawm hetlo-penpawl ahi-khadiam cih ka-lungngai kha-hi, banghanghiam cihleh pupa’ ngeina-ah pasal mothak kici ngeilo, om ngeilo-a, “numei-in pasal’ kiang-ah mothak bek” ahihman ahihi.\nMo ala pasal-pen English leh Tumlam Gamliante-ah minvawh kician nei sak-in kinaakzat ahihman-in Lai Siangtho hong letkhia Pu Kaam Khua Thang-in Groom/Bridegroom mun-ah “Mopipa: Mo apii/ala mipa” cih hongzat-pen Kha Siangtho’ hilh hiding cih zahdong ding-in siam ka-sa mahmah-a, tuahsiam, phuahsiam leh akammal mu-thei kasa mahmah-hi. “Mopipa” cih-pen zii ding-a numei khat ala mipa cihna ahihman-in kammal hoih mahmah leh akilawm penpen-hi ci-in ka-sehhi. Tua hi-a, akammal lawhzia “Monu leh Mopa” cihding ol mahmah saam taleh “a-ol” sang-in pupa’ ngeina itna leh zahtaakna, leh Lai Siangtho masa-a aki-zangh khinsa kammal kepcing nading-in “Mopipa leh Monu” cih ciatciat ding-in lunggulhhuai kasa mahmah-hi.\n“Moliah” cihciang-in tua midang’ baangkua asuakding numei amaaizum lohnading, akhalum nading khualna-tawh “monu a-huh numei khat” hi-a, pupate-in monu’ kisapte ahuh ding-a acial-uh ahihi. Tumlam Namliante’ ngeina-in hong vuknelh ciang-in “Mopipa aliah mi khat” kiguang-a, khangthakte-in “Mopa-liah” ci zaanzaan hihang. Zomi Pupate-in tuabang-a pasal khat ahuhding anei ngeilo kisa-in mi’ ngeina kiciing lualiang-in ei’ ngeina kingilh simsim-in ka-seh-hi. Pupate-in pasal khat ahuhding-a aneih pasal khat-pen “Zawl” ci-in sihna, tonna, zununna cihte-ah nei ciatciat uhhi. Tua-tawh kizuui-in moliah bang-a Mopipa a-ompih pasal-pen Zawl ahihman-in Mopipa’ Zawl ahihi.\nPupa’ hunlaai-in Moliah-pen mothakding numei’ lawm-ngaih mahmah kiteel-a, behlehphung leh silehsa kinaaina-tawh kiteel lo-hi. Sum ahihkeileh van mannei khatpeuh-tawh kicial-hi, banghanghiam cihleh monu’ kisap bangbang mokhaakna leh molopna cialpi sungteng moliahnu’ mawhpuak ahihi. Mah Sah Lah hunsiapi sung-ah anduh gilkial-in ki-om kim mai-in, moliahnu-pen sum ahihkeileh citpiak kipia hamtang ahihteh ci-in behsung phungsung thamlo unausung nangawn pan-in mo kiliahsak dinmun kitung-hi. Pa-unau, nu-unau cihte moliah ding-in kiseh gawpmai ta-a, pupa’ ngeina kiphawk kha nawnlo-hi. Hihte-pen anduh gilkialna ahi nawnlo gamliante-ah ngaihsut huai mahmah sa kahih man-a hong sungkhia kahihi.\nAdiak-in tuhun Zomi sung-ah “Siangtho Kiteenna” kammal kinaakzat mahmah-a, biakna bulphuh-a kiteenna ci-in English te’ ngeina khempeuh kila-in Zomi Pupa’ Ngeina kinusia-hi. Tuni English leh Tongan kahbiate’ kampheen ding-in amau’ lak-ah ka’ kihel-a, hihbang-in hong dong-hi:\n“Hihpen Western Culture hiven, no Zomite-in Ngeina nei lo-maw?” hongci giap-a, kiimlehpaam en saisai-in:\n“Ngeina kician mahmah nei-ung. Ahizong-in 1930 nungsang Zomite Christian-a hong kikheel nungsang tua missionary te’ tawnziate akila toto-hi. Ka’ gam uh-a Pupa’ ngeina azangh tampi omlaai-ung” kaci miau-hi. Piteek thum hi uh-a, ka’ gei-ah hong theihpih/zaakpih Pa Daalkhek-zong om-hi. Tua piteekte-in,\n“We expected to see Zomi Culture, but it’s just English. It’s very very important for you not just to remember your culture, but to practice here in Australia. It is a multicultural society, you can practice your culture. No one will disturb you. There is no Christian wedding culture in Holy Bible.” hongcih ciang-in ka’ lungsim honglok mahmah-hi. Agenna atom-in: Tapidaw/Khazihmi Ngeina cihbang Lai Siangtho sung-ah omkei, nomau’ ngeina zangh un, suahtaakna mun-hi hongci ahihi. Keizong zumsim pipi-in,\n“Ka’ gam uh-ah kiteenna ka’ bawl-uh ciang-in sial (gaur: hihbang amau theilo, hilhcian tangtang) ahizong-in, bawng ahizong-in kigo-a, numei-lam leh pasal-lam pan-a beh thusapi (tu-a khangthakte-in thusa ci-a sum sazian aletsakte ahilo Beh Thusa taktak., Teizaang awsuah azanghte-in Tamsii ci-hi ) te-in gatang khiinna ci-in thu kisuntuahna kinei ciatciat-in tua ciang-in Beh Tuulpipa masa, tua zom-a Moliah, Monu, Tanute tuate’ zom-ah mipi-in zuui-in numei’ inn pan-in pasal’ innlam akizuan ngeetngaat ahihi. Numei’ sanggam behlehphungte’ sungpan-in akicithei zawdeuh teng-in tu, hei, temta, seeng, puanza cihte-tawh pahtawi uhhi. Numei’ inn-ah cialpi kikhaam ni aziingciang-in pasal’ inn-ah cialpi kikhaam leuleu-a, cialpi nihta kanei uhhi” ci-in kadawng kiik-hi.\nLungluut mahmah uh-a, “tua ahive, ka’ muhnop-uh” ci ngaungau uhhi. Hihteng kahong sunsuk diatduat zeel-pen “thuduh” cihlam hilo-in “Pupa’ Ngeina” phawkkiik sak nading lunggulhna hi-a, deihdaan akituak keileh akituak nading I-haanciam kuul dinghi.\nZomi Tapidaw/Khazihmite ataangpi-in Western Culture-pen Pasian’ Culture sa-kha lualiang I-hidiam cihkhat ka’ ngaihsun-hi. Khantohna nampi khatzong kikha saam naveencin ahitazong-in Pupa’ Ngeina I’ nusiat suaksuakding naakpi-in adahhuai hizaw ding-in ka’ ngaihsun-hi. Lai Siangtho sung-ah “Kiteenna-a sepziading hilhna” om lo-hi. English te mah-in hong bawltawm-uh hi-a, pawlpi leh mipi’ maai-a kiciamna, zungbuh kibulhsakna, biakinn sung-a kiteenna cialpi khaamna cihte 1300 kum kiim pan-a hongpiang hi bilbel mawk mah-hi. Pasian’ Culture ahidiam cih ka’ lungngaih ciang-in anuai-a kammal ka’ phawk-hi:\nPasian-in, “…. kiciam kei un…..” ci-in kiciamna bawlding hongkhaam mahmah-hi. ZEISU-in, “‘Kiciamna na’ bawl uhleh taangtung sak un’, cih nazazo uhhi. Ken kongcih in-ah, kiciam kei-un.,…..” hongci giap-hi.\nHih English te’ phuahtawm kiteenna-ah “Kiciamna bawlna (taking or making a vow)” bangpen athupipen-a akiseh khat ahihi. Tua ahihteh Pasian’ Hehna ahipahkei zong-in Pasian’ Culture -bel hihetlo cihna kilangh-hi. Ka’ lungdeih bulpi-pen “I’ paizia khial hang-ei” cihna ahihpahloh hang-in, mokhaakna leh molopna bek hituan tase keilehzong athu limlim-in:\n“Pasian’ Ngeina Lai Siangtho sung-ah kicing,\n“Western Culture-pen Pasian’ Culture hikhinlo,\n“Pasian’ Culture-pen Western Culture hituanlo,\n“Minam khempeuh-in Culture neiciat,\n“Pasian-in dawi biakna ahihkei naakleh minamte’ ngeina nialtuam nei tuanlo,\nCihte naakpi-a muhsiam, saansiam nading lunggulh mahmah hihang.\nAkiteeng thak nupate khempeuh’ tung-ah Pasian-in ki-itna atawntung-in anosuah dending-in thupha hongpia kimciat tahen!\nPrevious: Ki sinzo leng, Sia in um keng\nNext: Kammal kilawm pawlkhat (azom 20 April)


url: =UN in gamthumna puak ding hamsatna tuak :: ZOMI DAILY\nposted on 16 May 2015 at 11:00 am Lomkholna: Malaysia, News, Refugee, Zomi\nKuala Lumpur, May 10, 2015: Malaysia in Refugee thak lamen ngam nawnlo uh hi. Bang hang hiam cih leh Refugee a la gam tawm ta ahihman in a beisa kumte bangin gamthumna puak ziauziau zo nawnlo ding hi. UNHCR makaipa Richard Towle in a genna ah “Masak zawk dingte pen Middle east, Sub Sahara leh Africa gamte hi-in, bang hang hiam cih leh amau gamah haksatna lianzaw hi” hi. “Nung kumin mi 15,000 ai ding gamthumna lut theihna lai kikhiat sak hi. Tukum ciangin Refugee a la tawm ta ahihmanin tua bang a lai kikhiatsak pen a lang sangin tawmzaw kha ding hi” cih thu Richard Towle in Interview na ah gen hi.\nMalaysia a Refugee om teng lakah 90% pen Kawlgam pan ahihi. Towle in a thugen zom in “Amaute pen simawhna, nengniamna leh mihing\nkibawlsiatna hangin Malaysia ah hong galtaai hipi pen uh hi. Hibang mite huh dingin kal suan khia kei lehang amau pen kuama phawk khak loh in Malaysia gamah bawlsiatna leh nengniamna thuak tawntung ding uh hi. Tua ahihmanin amau mailam ding khualna tawh minkhumna a kivaihawmsak zel ahihi” ci hi.\nPrevious: ZAM Thupuak :: 17 May 2015\nNext: Lungsim paipi nam 4 ~ Thawn Tuang


url: =Hluttaw Meeting ah Pu Cin Khan Pau thusun :: ZOMI DAILY\nposted on 22 May 2020 at 8:43 am Lomkholna: News, Politics, Zomi\nPu Cin Khan Pau (USDP Teelcin MP, Tedim) in tuni Hluttaw Meeting 16 veina ah Covid-19 dona leh dalna adingin World Bank Sumleitawi $ 50.00 million zatna ding tawh kisai-in thusunna khat limtakin nei thei hi, cih kiza hi. Pu Pau in a thusunna ah:\n“Covid-19 Case 1 pen keima constituency huam sung pan hi a, a kikepna Tedim zatopi pen lupna 100 bek ahih manin inn leh lo vanzat kicing het lo hi. Zato gol zaw anai pen District zato Falam leh Kawlpi ah puak ding hi leh zong MP te ngiat in deih lo mawk uh ahih manin haksatna lianpi tuak hi ung.\nTedim khuapi mahah a lem bangbangin Siavuan Siamahte leh volunteer te hanciamna tawh kikem a, Case 1 pen tu-in cidamin zato tuak khin hi. Tu-in mipi lam pan ICU kisap luatna mu uh ahih manin mipi aituam hanciamna tawh ICU nasep kipanpan ta hi. World Bank sum leitawi sung panin Tedim khuapi adingin ICU Project hong kihel ahih manin zong lungdam mahmah ing.”\nPu Pau in a genbehna ah:\n“Tua banah Covid-19 hang a haksatna a tuakkha township huam sung nektawm haksate kiangah khua khat ciangin 11,500,000.00 ta hawm dingin geelna om, cih thu hangin zong lungdam huai sa ing. Tedim khuapi huam sungah khua 130 om a, tua sung pan khua 65 in huhna MMK. 11500000 ngah ding uh hi. A dang teng in ngah lo ding uh ahih manin ngaihsut kong piak nopna ah hi bangin ciangtan loin inn tamna zui-in hawm diamdiam thei leng hoih ding hi, cih hong gen nuam ing,” ci hi. Tedim Post\nPrevious: Sian anglai ah Rev. Sian Cin Thang ~ Sia Do Khup\nNext: Hluttaw Meeting ah Pi Cing Ngaih Mang thusunna


url: =Kampau, Lai, Ngeina leh Minam. Agelh ~ Tg. Eddie N. Hang - Laibu Saal\nHome > Thuluui/Articles > Kampau, Lai, Ngeina leh Minam. Agelh ~ Tg. Eddie N. Hang\nKampau, Lai, Ngeina leh Minam. Agelh ~ Tg. Eddie N. Hang\nKampau, Lai, Ngeina leh Minam.\nAgelh ~ Tg. Eddie N. Hang\nPastor of Zomi Baptist Church United States of America\nAmaute in Pasian’ na lamdangte a taangko uh ei’ kam ciatin i za mawk hi (Acts 2:11b)\nPentecost Pawi pen Jew mite’ Pawipi hi-a Jerusalem Biakinnpi sung bekah kibawl thei ahih manin a teen’na gam ciat uh pan kum simin tua Pawi siim dingin Jew mite Jerusalem Khuapi-ah hong pai den uh hi. Parthia, Media, Elam, Mesopotamia, Judea, Cappadocia, Pontus, Asia, Phrygia, Pamphilia, Egypt, Cyrenea, Rome leh Crete pan Jew mite Pentecost Pawi siim dinga Jerusalem Khuapiah a zin laitakin vantung pan huihpi nung bangin Kha Siangtho hong kum suk hi. Jew mi vive ahih uh hangin amau teen’na gam ciat zui-in kam nam tuamtuam pau uh hi. Nungzuite ahih leh Galilee kam pau uh hi. Kha Siangtho hong kum suk tak ciangin Pasian’ na lamdangte nungzuite in Galilee kama a gen uh pawi siim mi khempuh in amau kam ciatin za uh hi (v. 6). Lamdang sa-in: “Hih mite Galilee mi vive hi lo hiam? Pasian na lamdangte a taangko uh bang ci-a ei’ kam ciat tawh za thei i hi hiam? ci-in kidong ngeeingaai uh hi (vv. 711b). Peter gen khempeuh amau’ kam ciat tawh a zak uh ciangin tel pah uha tua ni mahin mi 3,000 in Jesu umin sang thei pah uh hi (v. 41).\nA nungta Pasian’ thu pen ei’ kam ciata zak ding Pasian’ deihna hi, ci-in kimu thei hi. Pian’pih kam ciat mah kisiam peen ciata ei’ kam ciat mahin Pasian’ thu za le’ng tel baihin saan’ nop hi. I tel lohpi kisang thei lo hi.\nGenesis 2:7 pan 11:7 dong leitungah minam khat bek oma pau nam khat bek na pau uh hi. Babel (Gen. 11:8) pana kipan a kam uh hong kitel nawn lo-a kam nam tuamtuam hong pau uh ciangin minam tuamtuam hong piang hi. Tu laitakin leitungah pau nam 6,800 om hi, ci-in pau lam a kante in ciamteh uh hi. Hih minam khempeuh in amau’ pau ciat tawh Pasian thu a zak ding uh Pasian’ deihna hi. Ei Zomite zong Zokam mah tawh Pasian thu i zak ding Pasian deihna hi.\nLeitungah nipi nih simin pau nam khat ta mang ahih manin AD kum 2100 ciangin pau nam 3,400 pan 6,120 bang mang thei ding hi, ci-in pau lam a kante in ciamteh uh hi. A mang dekdek zong om khin hi, ci uh hi. Tua banga pau nam khat peuh a man’ theihna hih bangin ciamteh uh hi: Galpi hangin bei thei hi. Minam lian khat in a neu zaw khat peuh tual thah gawp thei-a minam neute a pau uh tawh si mang khawm thei hi. Gam uk kumpite in zawhthawhna tawh minam neu khat peuh a pau uh a zat ding pum kham thei-a a kam uh zong mang thei hi. Ahih kei leh minam neute in a lian zawte’ kam a zuihna lam-in amau’ kam man’suah thei uh hi.\nHih a tunga thute i et ciangin Zokam zong limtak i kepcing kei leh mangthang thei taktak ding hi. Zomite, mi lakah i om ciangin i pau, i ngeina leh i minam mangngilh baih phadiak hi hang. Ei leh ei kineumuh gawpin midang peuhpeuh thupi muh zaw den le’ng kilawm hi. Pasian nangawn kam dang tawh phat le’ng a lungkim zaw ding sa hi le’ng kilawm hi.\nPilna, siamna, sum leh paai zonga paikhia i hih manin i tun’na gama mite’ pau ahih leh i siam ding hanciam ding mah hi. Ahi zongin Zokam zong mangngilh sese kei le’ng deih huai hi. Zokam mangngilh lianga kam dang i pau ciangin a lauhuai mahmahna a nuaia gentehna tawh gen nuam hang.\nUiphuk khat tui vot kuang khat sungah koihin a kuang damdamin satsuahin sosak le’ng uiphuk in tui sat lam zong phawk lo-in tui so tawh si khawm hi, ci-in scientist-te in gen uh hi. Uiphuk i bat ding lauhuai mahmah hi.\nKampau leh minam kikhen thei lo hi. Kampau in minam keemcing hi. Minam khat i hih lam hong theisaka khat leh khat hong kiitsak tuam mahmah hi.\nGeneva Woomayoyah Navarro pen ei’n Red Indian i cih Native Indiante sung pan Comanche nam hi-a a neu lai-in Oklahoma Khuapi-ah kiteengsak miikmeek hi. A gol ciangin pilna hong sin toto-a Comanche kam zong damdamin hong mangngilh hi. A sawt ciangin a pian’pih kam hong thei nawn lo hi. A pi, a pu, a nu, a pate tawh hong kiho thei lo hi. Comanche kam a pau mi 900 khawng bek nungta lai, cih a theih ciangin a kam uh zong a man’ ding lam phawka Navarro in a kam uh itin hong puah kik hi.\nCornish zong nidangin England gam Cornwall a cihna-ah kizang ngei-a AD kum 1777 khawng ciangin kizang nawn lo hih tuak hi. Henry Jenner a cih pa khat in a kam uh mah itin puah kika tu-in Cornish mite in a innkuan sung ciatah kam dang zang lo-in Cornish bek zang ta uh hi. A tu, a tate uh Cornish kam hong pau kik uh hi.\nEi Zomite in zong i kam ita i bangkua sung ciatah i zat tangtang ding thupi mahmah hi. Bang hang hiam cih leh Zomi i hihna Zokam in hong gen hi. Zokam pen midangte tung pan i ngah hi peuhmah lo-a i nute ang-a i theih ngiat ahih manin ithuai mahmah hi. Leitung bekah i zat ding hi leh, “Tua Zokam peuh”, ci thei ding hi hang. Ahi zongin vantung dongah Honpa i phat nading kam ahih manin ithuai seem hi.\nMangmuhna Lai Siangtho pen ni nunung ni cianga a piang ding thute Topa Jesu mahmah in nungzui John tungah a na pulaak thute vive hi (Rev. 1:1). Gam khempeuh, minam khempeuh pana a kikaikhawm sim zawh loh zah donga a tam mi honpi in vantung tokhom leh Tuuno mai-ah dingin kam namcin’ tawh Pasian’ Tuuno phat uh hi (v. 9), ci-in kigelh hi. Tua minam khempeuh sungah Zomi zong kihela, pau namcin’ sungah Zokam zong kihel hi. Zokam mahmah tawh vantungah Honpa phat ding hi hang.\nAmerica tung Zomi pawlkhat in tua bangin i pian’pih kam ka itna uh tawh America pana hong khang ding i tu i tate in Zokam a mangngilh loh nadingin Zomi Baptist Church na dingin Zokam ngiat tawh Nipi simin Pasian ka na bia uh hi. Zokam pen midangte tung pan i ngah hi peuhmah lo hi. Koi pan pianga koi-ah khang khia ka hiam, cih i kam in hong theisak hi. Ithuai mahmah hi. Thupi mahmah hi.\nTua mah bangin Zolai zong thupi mahmah hi. Ei Zomite banga minam neute in i ngeina hoihte kam bek tawh i ciapteh ciangin i man’suah tam mahmah khin ta hi.\nPasian’ Kammal Lai Siangtho nangawn a mangthang lo dingin lai tawh na kiciamteh hi. Lai Siangtho Luite Hebrew tawh na kigelh masa-a 400 BC khawngin kiman khin hi. 250 BC khawng ciangin Greek tawh kitei-a Septuagint kici hi. Daniel, Ezra leh Jeremiah sung pan pawl khat zong Aramaic tawh na kigelh hi. Lai Siangtho Thak ahih leh Greek tawh kigelha AD 400 ciangin Jerome in Latin tawh na tei hi. AD 1382 tak ciangin John Wycliff in English tawh na tei hi. Tua-a kipanin kam tuamtuam tawh kitei-a Wycliff Bible Translators bang in leitunga kam om khempeuh tawh teikhiat sawm uh hi.\nDr. Joseph Herbert Cope in zong Zolai hong bawlsaka Zolai tawh Lai Siangtho leh Pasian Phatna Labute i nei khin zo hi.\nAhih hangin Khamtung sangte-ah Zolai a kisin loh zawh kum sawm pha ta, cih thu a kizaak ciangin i tu i tate Kawlkam peuh pau mawlmawl khin, Zolai khawng hong thei kei lailai leh i minam mangthang thei taktak ding ahih manin minam itna leh Zolai itna tawh Zolai Sim Bu Commttee’ bawl sa Zolai Sim Bu, Zomi Baptist Church in k’ong khenkhia uh hi. Hih lai k’ong at laitakin a khet ding kiman khin zo-a hawmkhiat ding bek kisam lai hi.\nZomite aw, Zomite mah Zokam i pau kei leh midangte Zokam hong pau lo ding uh hi. Midangte neih loh ngeina hoih tampi zong nei hi hang. Tua ngeina hoihte Zomite mah in i it kei leh midangte in hong itsak zenzen lo ding uh hi. Hong kepcingsak zenzen lo ding uh hi. Zolai zong Zomite mah in i puah kei leh midangte in hong puahsak zenzen lo ding uh hi. Zomite mah in puaha Pasian thu ahi zongin, leitung thu ahi zongin, i ngeina hoihte ahi zongin Zolai tawh gelha i hawmkhiat zawh ding hanciam ding kisam mahmah hi. Khamtungah i om zongin, Kawlgamah i om zongin, gam dang mun tuamtuamah i om zongin, i omna peuhah a tunga ka gen Geneva Woomayoyah Navarro leh Henry Jennerte banga i kam, i ngeina, i lai leh i minam i it ciat ding k’ong hanthawn nuam peen hi. I innkuan sung ciatah Zokam pau-in i tu i tate Zolai zong hilh zawh nading hanciam lai ding hi hang.\nMinam, Zokam, Zomite ngeina a hoihte leh Zolai itna lungsim i neih theih nading khat leh khat kihanthawnin mailamah i minam khan’toh nading hanciam ciat ni.\nA tunga ka gelh thute hoih a sa ahi zong, hoih a sa lo ahi zong, i om leh hih e-mail <enhang@bellsouth.net> tawh hong kuppih le uh cin nuam mahmah ding hi’ng.\nZomi, Zokam, Zomite ngeina leh Zolai ita a keemcing nuam, na sanggam uh, Eddie N. Hang\n[Hih lai, 18 AUG 05 THU ni-in kingah hi.]\nItem Reviewed: Kampau, Lai, Ngeina leh Minam. Agelh ~ Tg. Eddie N. Hang Description: Rating: 5 Reviewed By: cinpuzomi


url: =Zomi leh Sawm Ah Khat :: ZOMI DAILY\nposted on 26 July 2015 at 9:56 am Lomkholna: Article, Thawntuang\nA masa in, ” Sawm a khat”, cih laimal pen Lai Siangtho sunga tawh ki banglo hi. Kam ih pau ciang, Lai in ih gelh ciang, ” Sawm Ah Khat”, cih tangtang ding ahihi. A ki tel zaw in gen leng, “Seh Sawm Suah Seh Khat”, cihna hi aa, adang khat in gen leuleu leng, ” SehSawm lak panin Sehkhat”, cihna ahihi.\nZomi ten Sawm Ah Khat ki pia tangtangta in gengen kul nawnlo himah leh ih piak dan pawl khatte en leng.\n1. Gamdang panin Tedim, Lamka, Tonsim cihte ah na khia kawikawi hi.\n2. Inn ah thungen hong pai Siate/Sialo te na pia hi.\n3. Na ki khopkhop na ah na khia tangtang hi.\n4. Huhna hong ngen khat peuh na Sawm Ah Khat te na pia hi.\n5. Biakinn lamna ding, minam ading na pia hi.\n6. Cihmawh dong tuak huhna in na zangh hi.\n7. A kim khat ih ki khopna ah, a kim khat mun dang ah na khia hi.\n7. A lemtang mun khat peuhpeuh ah na khia hi.\nHih a tunga teng lak ah nang Sawm Ah Khat na piakna na piazia na sittel in. Lai Siangtho bangin pia ning ih cihleh ” Ka biakinn ah hong paipih un”, ci ahiteh mi hong khak sawn un thawntuangcihna hilo hi. Tua khua aa La no hong kai unla acihte mi na kaisak un cihna hilo hi. Ei mahmah in a kimin Biakinn ah paipih ding cihna hi aa, ih ki khopna ah ih Sawm Ah Khat te paipih ding ahihi. Na deihdeihna uh ah zangun, no mau mahmah in zeek un hong cilo hi. Ama deih pen kim in paipih ding hi ngiat hi.\nNgahna sumbek ahilo ih ngahna khempeuh lak panin Seh Sawm(khen sawm) suah ding hanga tua lak panin Sehkhat pen Biakinn paipih ding ahihi. Tua Sehkhat pen Lamkal panin Sehsuah kik in, Saklam Khanglam ah khen kawikawi ding cih Lai Siangtho suangah omlo hi. Ih piakna khat ah akim in piak ding hong kal hi.\nSumbek piak ding hong kalhna om zenzenlo hi. A kim in ih piak keileh guta bek hilo samsiatna ngah ding hilai hang ei.\nSawm Ah Khat pia mah hang, ahih hangin ih piakna Mun sittel huai hi. Sittel ka cihteh Upa Siate zatna teng va sit tel in cihna hilo hi.\nPasian adingin a upna ngiattawh hong kalh thute ih Biakinn ih ki khopna munte gina pha kei mah leh ih ki khopkhopna ah a kim in ei mahmah in Pasian ih ze-et ding hizaw hi.\nIh piak leh cidam ding, ih teenna gam nuamsa ding, thupha ngah ding hihang ei. Zomite thupha ngah vilvel dingte hihang ei. Siksan munte a nuai ah;-\n8. Keimah in note kong dotnop thu pen, mi khatpeuh in Pasian’ na guksak ding kilawm ahi hiam? Kilawmlo hinapi-in note in nong guksak uh hi. Ahi zongin note in, ‘Bang hong guksak ka hi uh hiam?’ na ci uh hi. Sawmah khat piakna leh biakpiaknate-ah nong guksak uh hi.\n9. Na minam bupun keima neihsa hong guksak na hih manun note khempeuh tungah samsiatna hong tung hi.\n10. Ka biakinn-ah an a om theihna dingin sawmah khat a kimin hong paipih un. Kei hong ze-et un; vantung kongkhakte hongin, note-a’ dingin na hoih tampi kong piakna na mu ding uh hi.\n11. Lo panin a piang na ante uh, kauphe ka nesak nawn kei ding a, na leenggui uh gahpha mahmah ding hi.\n12. Tua ciangin na gam uh, ten’na dingin a hoih mahmah leitang hong suak ding ahih manin, minam dang khempeuh in note pen a nuamsa minam, hong ci ding uh hi,” a ci hi.\nPrevious: Nasep hoih thaman hoih tawh gam khangto baih zaw\nNext: Hi nasa hiam?\nThuciam tak sungah Sawm Ah Khat cih kammal tawh kisai a om mah na leh? Lai Siangtho (Thuciam Masa) daan lian in pai ding hi lehang Thuciam thak sung pan Sawm Ah Khat tawh kisai a piak daan, a zat daan cihte a kipan…piak zia, sawm ah nih, thum, kua dong a ci liang tawh bang tawh… cileng


url: =Letpanchaung Hausa/ Mauklyin Ohsuh Hausapa Kikhawlsak\nTunai Kawlzang Zomite lak a thupiang\nKawlgam ah Information lamsang hong khang toto-a GSM simcard zang in Handphone mi tampi in a tawi theih nadingin Kumpi leh companyte in hong hanciam uh hi. A bill / zatman a tam hang in a simcard pen nidang tawh tehtheihloh phial in tawm man mahmah tawh hong hawmkhia uh hi.\nA hizongin Mipi in kilunggulh lua mahmaha, Bill tam cih kiphun lo a Simcard ngah kim zawh loh pen kilungkim zo lo\nciang in Ks 1500 man ( = S$ 2 ) GSM Simcard pen khasim phial in kihawm hi. Ahi zong in mipi in a deihzah, a kisam zah kihawm khia zo nailo hi. Tuma deuh in MaukLyin Ohsuh in zong mal 200 ngah hi. Tua pen mipi tung ah mee sawk a aki hawm khia ding ahi hi.\nAhi zong in tua simcard 200 lak pan Chin Yiya WunGyi Pu No Than Kap in mal 40 dokkhia-in MaukLyin Ohsuh Hausa,( Letpanchaung khua Hausapa ) tung ah mal 160 aap hi.\nHih thu mipi in a theih ciang lungkim lo ( mipi' ip kisawksak ) ahih man in Hausapa khia/ thubawl uh a, Hausapa thu kisit-in a tawpna ah WunGyi pa mawh kipaih lo-in Hausa pa a zaa kikia sak/ ki tawpsak a MaukLyin Ohsuh Hausa a thak kiteel kik hi. Wungyi pa in Simcard mal 20 pia kik cih thu kiza hi.\nHih thu meizom a behlap: -\n( Mauklyin Ohsuh icih pen Mauklyin hausa uk cihding hi-a, hih hausa uk sung ah khua 10 val bang om in, inn 4000 val bang om hi. Minam in cile'ng Zomi ( Ngawn inclusive ), Mizo, laimi ( Falam ) tampi a tenna khuate hi a, khua golpi ( inn 700 - 1000 ) tampi kihel hi. Mauklyin khua bek phial petmah Kawl khua hi-in inn 100 khawng bek apha khua ahi hi. Ahi zong in Newin hun lai a hausa uk\nkiphut tudong aki zuisuak hi in, tua a khuaneu pen Kawlkhua min apua hausa uk ahi hi.\nHih khua teng pen gullu mual bul dungsuk a khua teng ahi hi.\n2010 kitel lai in Kawlzang ah " Chin " minam 53,000 om in kiciamteh ahih man in " Chin represent ding in" MP khat kiteel a, Pu No Than Kap in ngah hi. Aman Chin Affair Minister ( Chin Yiiya Wungyi ) sem pah hi. Zomi 50,000 om leh " Zomi Affairs Minister" kinei thei ding cihna hi-a, Zo 50,000 om leh zong tuamah hipah ding hi. Siyin Chin, Khuano, Dim, Tedim, Lusei...etc zong tuabang mah hiding hi.\nHih thu Chin Yiiya Wungyi cih tawh kizom ahih man in banghang in Pu No Than Kap in Chin Yiiya Wungyi sem thei cih itel ding deihna tawh a thu meizom a hih teng ong behlap kahi hi. )


url: =Nungzui hoih in Makai hoih piangsak ~ Tuan Go Pau :: ZOMI DAILY\nposted on 16 June 2016 at 6:12 pm UTC+9:30 Lomkholna: Article\nLeitungah makai hoih ding ki uut cait aa, makai hoih te zong ki paakta iin ki deih hi. Makai hoihte na sepna te zong nuam ki sa ciat aa, tangthu ih sim ciangin a gualzo makai te, mi minthang te’ tangthu sim khawng nuam ih sa se hi. Makai khat ii lawhcin gualzawh na pen acitak nungzuihoih te’ hanciamna, thapiakna leh panpihna hang hi aa, nungzui hoih te in a maikai te uh makaihoih piang sak uhhi.\nLeitung tangthu ah makai hoih tangthu iin a ki suut den M K Gandhi, Martin Luther King Jr., Nelson Mandela cih te zong amau lungduai, siamna te bek hi dek lo in nungzui hoih te hang bek aa hong minthang iin gualzo uh hi. A ki tel makaipa/nu a hoih kei leh atel nungzui/mipi te ahoih lo a hih lam zong ki phawk mahmah ding thupi mahmah ka sa hi.\nMipil, thumu, makai hoih tampi tak te in nungzui paupeng aneih hangin ana sepna a lawhcinglo tampi om khading in kalam en hi. Makai hoih te gamtat zia mitampi tak in suut/gen in laibu tampi a volume bangin suah uh hi. Ahi zongin mitampi tak in hih a gualzo makai te nung aa citak leh hanciam tak aa a tawsawn den, makai te lungkiat ni-in thapia aa, a sep khial ni un a na maisak zel, makai te ngimna a lawhcin na dingin thagui thatang, sumnu sumpa , lungsim ngaihsutna tawh ana panpih den kuama gen ngei loh nung zuihoih te ih mangngilh loh ding thupi hi. Mailam saupi aa ding in Makai hoih ih kisap pen za ah za (100%) ka thukim hi.\nTua mah bangin Makai te thukim aa ahoih ageel te uh lawhcin na a ngah dong atawsawn ding nungzui hoih kisam mahmah zaw sem lai hi. Makai khat ii gualzawhna ah nungzui hoih neih pen a phamawh pelmawh khat ahihna Dr. Syed Othman Alhabshi in gen hi.\nGualzawhna ding leh makai hoih neihna dingin nungzui hoih khat ii gamtatzia ding anuai aa bangin Dr. Adalat Khan in na gual suk hi.\n1. Telsiamding, thapia ding, makai te ngimna bang in seppih ding. (Understand, support, and work for the leader’s vision)\n2. Makai te zawhna tutdong seppih ding (help the leader to succeed)\n3. Ipsim om lo, thudik, thukician puak ding. (Provide open, honest and accurate informaiton)\n4. A hoih lam gel iin semthei ingh cih lungsimpuak nei ding (A Positive and Can do attitute)\n5. Sinnop theihnop na lungsim pua ding (Learning attitute)\nHih a tung aa teng a nei/zui nungzui te’ ii maikai pa/nu pen penglam ahi zongin asep na ah lawhcing ding hi. Makai khat bangzah ta in hoih hi ih ci phial zongin nungzui hoih leh nungzui ki cian (lungsim) in a panpih, seppih, thapiakpih (support) kei leh tua makaipa/nu in cikmah hun in ama bek ii siamna leh pilna tawh lawhcinna leh gualzawhna ngah ngei lo ding hi. Tua hi aa kipawlna khat peuhpeuh ah, nih leh thum bek ih pha zongin ih makai te’ ih panpih kei aa mawhna ih zonzon lai teng tua kipawlna in khantohna cih thadah kiamsukna lam manawh ding aa, a zum huai kipawlna suak ding hi.\nMakai te in zong nungzui te thupi simh ding aa thu kuppih iin nungzui te in zong nungzui hoih suah sawm ding aa makai te’ thaneemna te (fill in the blanks) huh ding pen thasial loh ding thupi hi. Ka makaipa nung kazuih thei kei aa “maikai hoihlo hi” ci aa ka phunphun leh kei zong nungzui hoihlo ka hi ve maw ci a kiphawk ding hi pah lel hi.\n“Nungzui hoih in Makai hoih piangsak”\nTg. Tuan Go Pau\nPrevious: Zomi sungah khelhuai ngeina le ngaihsutzia hoihlo pawlkhat\nNext: Paradise Khawl munnuam ka vapai pakna ~ Sia Kam Hau